Σφάλματα στην ενημέρωση του εικονικού δίσκου\nΘέμα: Σφάλματα στην ενημέρωση του εικονικού δίσκου\nΑποστολέας Θέμα: Σφάλματα στην ενημέρωση του εικονικού δίσκου (Αναγνώστηκε 2047 φορές)\n« στις: 20 Ιαν 2011, 05:56:27 πμ »\nΗ ενημέρωση του εικονικού δίσκου επιστρέφει πολλά σφάλματα:\ndpkg: προβλήματα εξαρτήσεων εμποδίζουν τη ρύθμιση του libkpgp4:\nlibkpgp4 εξαρτάται από kdebase-runtime (>= 4:4.4.5). Ωστόσο:\nΤο πακέτο kdebase-runtime δεν έχει ρυθμιστεί ακόμη.\nlibkpgp4 εξαρτάται από kdelibs5 (>= 4:4.4.5). Ωστόσο:\nΤο πακέτο kdelibs5 δεν έχει ρυθμιστεί ακόμη.\ndpkg: σφάλμα στην επεξεργασία του libkpgp4 (--configure):\ndpkg: πάρα πολλά σφάλματα, διακοπή λειτουργίας\nΗ επεξεργασία σταμάτησε γιατί προέκυψαν πάρα πολλά σφάλματα.\napt-get dist-upgrade was unsuccessful.\nΤο πρόβλημα προέκυψε σε προσπάθεια ενημερώσεων ενώ ο δίσκος φαίνεται να είχε προβλήματα (αντιγράφω από το /var/log/messages)\nJan 20 04:29:42 server kernel: [ 480.783507] ata3: hard resetting link\nJan 20 04:29:43 server kernel: [ 481.212023] ata3: SATA link up 3.0 Gbps (SStatus 123 SControl 300)\nJan 20 04:29:43 server kernel: [ 481.237725] ata3.00: configured for UDMA/133\nJan 20 04:29:43 server kernel: [ 481.237741] ata3: EH complete\nκαι το αντιμετώπισα με αφαίρεση και επανατοποθέτηση ανάποδα του sata καλωδίου\nΤώρα τι κάνω για να φτιάξω και τις ενημερώσεις; Στον εικονικό δίσκο, οι εντολές\nΕπιστρέφουν λάθη και δεν ολοκληρώνονται.\nΑπ: Σφάλματα στην ενημέρωση του εικονικού δίσκου\n« Απάντηση #1 στις: 21 Ιαν 2011, 12:28:42 πμ »\nΈχεις βάλει κάποια "ψαγμένα" αποθετήρια στις πηγές σου;\nΓια να επανέλθει το dpkg, δώσε\nsudo dpkg-reconfigure -a μπορείς πάντα και να ξαναφτιάξεις τον εικονικό δίσκο\n« Απάντηση #2 στις: 21 Ιαν 2011, 10:37:04 πμ »\nΤο dbus έχει πρόβλημα αναβάθμισης εντός εικονικού δίσκου (chroot). Είχα αναφέρει το πρόβλημα στο launchpad από πέρισυ το Μάρτη, αλλά δεν ανάφερε κάποιος άλλος ότι τον επηρεάζει και έτσι δεν έχει λυθεί ακόμα.\nΤώρα που ήρθε αναβάθμιση του dbus λογικά θα επηρεάσει κι άλλους, οπότε ίσως αποφασίσουν να το φτιάξουν.\nΣτο μεταξύ για να γλυτώσουμε τους υπόλοιπους καθηγητές από το πρόβλημα, θα ανεβάσω σήμερα μια διορθωμένη έκδοση του dbus στο αποθετήριό μας.\nΟπότε από αύριο όποιος κάνει ενημέρωση εικονικού δίσκου (και έχει το ppa μας στις πηγές του) ΔΕΝ θα πρέπει να έχει πρόβλημα.\nΔεν γράφω workaround αφού θα το λύσουμε μέσα από το αποθετήριο.\n« Απάντηση #3 στις: 21 Ιαν 2011, 12:53:29 μμ »\nΟΚ, έτοιμο. Όσοι έχουν το αποθετήριό μας στις πηγές τους και χρησιμοποιούν την 10.04 LTS έκδοση του Ubuntu δεν θα πρέπει να δουν καν το πρόβλημα, και αν τους συνέβηκε παλιότερα θα πρέπει να λύνεται με απλή ενημέρωση του εικονικού δίσκου από τα μενού των sch-scripts.\nΌσοι έχουν την 10.10 (που δεν προτείνεται) ή όσοι χρησιμοποιούν LTSP χωρίς αποθετήριο/sch-scripts, ας κοιτάξουν στο σχετικό bug report στο launchpad για χειρωνακτικά workarounds.\n« Απάντηση #4 στις: 02 Φεβ 2011, 09:50:01 πμ »\nΚατά τη διαδικασία εγκατάστασης του virtualbox-ose στον εικονικό δίσκο εγκαθιστάται και το πακέτο virtualbox-ose-dkms. Αν και, εν τέλει το virtualbox λειτουργεί κανονικά στους fat clients, το dkms μου επιστρέφει ένα λάθος το οποίο μάλλον οφείλεται στην έλλειψη των kernel sources ή/και headers του 2.6.32-28-generic-pae που χρησιμοποιεί ο server αλλά όχι οι fat clients.\nΗ έξοδος είναι η ακόλουθη:\nBuilding for 2.6.32-28-generic-pae and 2.6.32-28-generic\nError! This module/version has already been built on: 2.6.32-28-generic\ndpkg: σφάλμα στην επεξεργασία του virtualbox-ose-dkms (--configure):\nη υποδιεργασία installed post-installation script επέστρεψε κατάσταση λάθους 3\nTo virtualbox το χρειάζομαι επειδή θα είμαι εισηγητής σε σεμινάριο με θέμα χρήση Linux στην εκπαίδευση . Το σεμινάριο θα γίνει στα πλαίσια της αυτοεπιμόρφωσης των συναδέλφων πληροφορικής της Γ' Αθήνας, που διοργανώνεται σε συνεργασία με το σύμβουλο πληροφορικής της Γ' Αθήνας και την ΠΕΚΑΠ. Σκέφτηκα να δείξω μερικές διανομές, τις διαδικασίες εγκατάστασης - ρύθμισης Ubuntu/LTSP με χρήση των sch-scripts, όχι μόνο με βιντεοπροβολέα και μπλα μπλα, αλλά με ενεργό συμμετοχή των συναδέλφων που θα παρακολουθήσουν, κάνοντας χρήση εικονοικοποίησης με το virtual-box. Οι εικονικές μηχανές βέβαια θα τρέχουν στους τοπικούς σκληρούς των fat clients (2gbyte ram, intel core 2 duo cpu).\n« Απάντηση #5 στις: 02 Φεβ 2011, 10:29:57 πμ »\nΚαταρχάς αν θες σβήσε τους παλιότερους kernels. Εντός εικονικού δίσκου:\ndpkg -l 'linux*' | grep ^ii\n...και ό,τι πακέτο βλέπεις με παλιότερη έκδοση (μικρότερη από -28 που έχουμε τώρα), κάν' το purge, π.χ.:\napt-get purge linux-headers-2.6.32-27 linux-image-2.6.32-27-generic\nΜετά κάνε purge το virtualbox-ose και δοκίμασε με το 4, που μπορείς να το κατεβάσεις από εδώ:\nΒάλε το .deb μέσα στον εικονικό δίσκο, και τρέξε την εντολή\nΓια νέες εγκαταστάσεις προτείνεται το 4 επειδή έχει αλλάξει πολύ η δομή του Virtualbox. Θα καταργηθεί τελείως το -ose και η έκδοση της Oracle θα είναι η ίδια με την open source, και απλά θα υπάρχουν κάποια extensions για usb/rdp support.\nΑν δεις να σου ξαναβγάλει πρόβλημα με το dkms, έλα από το IRC.\n« Απάντηση #6 στις: 02 Φεβ 2011, 11:19:47 πμ »\nΠαράθεση από: alkisg στις 02 Φεβ 2011, 10:29:57 πμ\nΜε αυτό και μόνο λύθηκε! Ευχαριστώ Άλκη!\nΘα δοκιμάσω και το virtuabox 4 αργότερα στον LTSP Server του άλλου σχολείου και θα ποστάρω το αποτέλεσμα...\n« Απάντηση #7 στις: 27 Ιούν 2011, 12:04:46 μμ »\nΠως μπορούμε να βάλουμε την έκδοση 4 στους fat clients;\nΥπόψιν χρησιμοποιώ την 10.04 με kernel 2.6.32-32-generic-pae\nΠοια έκδοση να κατεβάσω; αυτήν για το 10.04 ή για το 11.04?\n1. κατέβασα την έκδοση για lucid (10.04) 32 bit,\n2. άνοιξα κονσόλα στο εικονικός δίσκος\n3. έκανα copy το αρχείο που κατέβασα στο /tmp\n4. Το αρχείο δεν ήταν εκτελέσιμο και το έκανα με την\nchmod 700 /tmp/virtualbox-4.0_4.0.8-71778~Ubuntu~lucid_i386.deb που μάλλον δεν χρειάζεται...\n5. μετά το έτρεξα με την εντολή\ngdebi ./virtualbox-4.0_4.0.8-71778~Ubuntu~lucid_i386.deb 6. Κάνω συμπίεση του εικονικού δίσκου....\nδεν φαινεται το εικονίδιο στο μενου και μάλλον δεν θα φανεί αφού είναι χερουλάτη εγκατάσταση...\n8. άνοιγμα κονσόλας στο εικονικός δίσκος\n9. εκτέλεση των\n10. ενημέρωση & συμπίεση εικονικού δίσκου\nαπο fat client τερματικό τώρα σε γραμμή εντολών αν δώσω virtualbox μου βγαζει\navailable for the current kernel (2.6.32-32-generic) or it failed to\nuser03a1@pc03:~$ uname -r\n« Τελευταία τροποποίηση: 27 Ιούν 2011, 01:39:50 μμ από eara »


ΤΑΧΥΔΡΟΜΟΣ της Άρτας - Παραιτήθηκε ο Σταμάτης Κριμιζής με βαριές κατηγορίες\nΟ δρ. Σταμάτης Κριμιζής υπέβαλε, μέσω μακροσκελούς επιστολής, την παραίτησή του από τη θέση του προέδρου του Ελληνικού Διαστημικού Οργανισμού, σχεδόν έναν μήνα μετά τον ορισμό του ΔΣ του Οργανισμού.\nΟ κ. Κριμιζής κάνει λόγο για υπουργικές αποφάσεις που «πρακτικά ακύρωσαν το λόγο ύπαρξης του ΕΛΔΟ, καθιστώντας τον μια μη αξιόπιστη γραφειοκρατική δομή που θα μπορούσε να γίνει υποχείριο οποιουδήποτε πολιτικού προϊστάμενου».\n«Πολύ σύντομα μου έγινε σαφές ότι ο κ. Γ.Γ. Τηλεπικοινωνιών και Ταχυδρομείων έχει αναλάβει, υπό την ανοχή του κ. Υπουργού, το ρόλο του «Τσάρου του Διαστήματος» στην Ελλάδα, αν και δεν έχει καμία γνώση και εμπειρία σε αυτόν τον τομέα. Φαίνεται λοιπόν πως εγώ περισσεύω, εφόσον δεν δέχομαι να είμαι φερέφωνο κανενός», τονίζει στηβν επιστολή του ο κ. Κριμιζής συμπληρώνοντας ότι ζήτησε και πήρε τις διαβεβαιώσεις που έπρεπε από τον υπουργό, οι οποίες όμως τελικά δεν τηρήθηκαν. «Προσπάθησα να κάνω το καλύτερο δυνατόν, αξιοποιώντας τους καλύτερους. Δυστυχώς η προσπάθεια δεν ευοδώθηκε», συμπλήρωσε χαρακτηριστικά.\nΤι απαντά το υπουργείο, ο νέος πρόεδρος του ΔΣ του Οργανισμού


Ducati Scrambler Desert Sled 1100 2019 - BIKEIT!\nΟι φήμες μιλάνε για μεγαλύτερο αδελφό\nΑν οι φήμες αληθεύουν, το μεγάλο Desert Sled θα εφοδιαστεί με τον αερόψυκτο V2 των 1.079 κ.εκ. και θα κάνει παρέα στον μικρό αδελφό με τα 803 κ.εκ.\nΈχοντας οδηγήσει το νέο Ducati Scrambler 1100 μπορούμε να πούμε πως η αύξηση σε ιπποδύναμη, αλλά κυρίως σε ροπή, κάνει πολύ πιο απολαυστική τη μεγάλη μοτοσυκλέτα του Borgo Panigale.\nΕντωμεταξύ, για την ώρα δεν γνωρίζουμε ποιο ήταν το μοντέλο 2019 της Ducati, που έκανε την παρθενική του εμφάνιση στο Ducati Booth του WDW 2018. Λέτε να ήταν το συγκεκριμένο Scrambler; Μήπως ήταν το επερχόμενο νέο Diavel; Κάποιο άλλο μοντέλο; Λίγη υπομονή, όπου να ‘ναι θα φανούν οι πρώτες… κατασκοπικές φωτογραφίες.\nΤελευταία τροποποίηση στις Δευτέρα, 23 Ιουλίου 2018 12:30\nΠερισσότερα σε αυτή την κατηγορία: « Η Ducati ετοιμάζει νέο Diavel Ducati Diavel 1260 S 2019 - Το preview μοντέλο του WDW »


Γεννηματά: «Η κυβέρνηση καταργεί εργασιακά δικαιώματα, μας επιστρέφει στην εποχή των ατομικών συμβάσεων» | TheCaller Γεννηματά: «Η κυβέρνηση καταργεί εργασιακά δικαιώματα, μας επιστρέφει στην εποχή των ατομικών συμβάσεων» - TheCaller\nΓεννηματά: «Η κυβέρνηση καταργεί εργασιακά δικαιώματα, μας επιστρέφει στην εποχή των ατομικών συμβάσεων»\n08/06/2021 | 15:50\nΗ πρόεδρος του Κινήματος Αλλαγής, Φώφη Γεννηματά, από το Κέντρο Διαλογής των ΕΛΤΑ στο Κρυονέρι, το οποίο επισκέφθηκε νωρίς το μεσημέρι και συζήτησε με τους εργαζόμενους, υποστήριξε ότι με το εργασιακό νομοσχέδιο ο Kυριάκος Μητσοτάκης πληρώνει όλα τα γραμμάτια των ανακοινώσεων που έκανε σε Γενικές Συνελεύσεις του ΣΕΒ.\n«Έρχεται το εργασιακό νομοσχέδιο, που έφτασε στη Βουλή, χειρότερο από ό,τι ξεκίνησε. Καταργεί εργασιακά δικαιώματα, μας επιστρέφει στην εποχή των ατομικών συμβάσεων. Αφαιρεί το δικαίωμα της συλλογικής σύμβασης για τη διευθέτηση του χρόνου εργασίας. Αυτό στην πράξη σημαίνει ότι καταργείται το οκτάωρο», ανέφερε η κυρία Γεννηματά, λέγοντας ότι «δεν θα υπάρχει κανένας εργαζόμενος που δεν θα φοβάται για τη θέση εργασίας του, που δεν θα φοβάται μην βρεθεί στο φάσμα της ανεργίας, που θα μπορέσει να διεκδικήσει κάτι διαφορετικό από αυτό που θα απαιτεί ο εργοδότης του».\nΙσχυρίστηκε πώς πρόκειται για μία τεράστια οπισθοδρόμηση σε σχέση με τα εργασιακά δικαιώματα καθώς, όπως είπε: «Διαλύεται από τα θεμέλια το εργατικό δίκαιο, έτσι όπως το ξέραμε τις τελευταίες δεκαετίες. Η ψηφιακή κάρτα που είναι δικό μας νομοθέτημα και που τη διεκδικεί η ΓΣΕΕ και θα μπορούσε να αποτελέσει μια ασφαλιστική δικλείδα, φαίνεται ότι θα δοκιμαστεί πειραματικά».\nΗ Φώφη Γεννηματά επισήμανε ότι το δεύτερο που κάνει συνειδητά αυτό το νομοσχέδιο είναι ότι υπονομεύει και υποβαθμίζει τους ελέγχους, μετατρέποντας την Επιθεώρηση Εργασίας, το Σώμα των Επιθεωρητών Εργασίας σε μία ανεξάρτητη Αρχή. «Είναι αδιανόητο να φύγει από τον έλεγχο του υπουργείου Εργασίας. Σε ένα σοβαρό επιτελικό κράτος, το κράτος βάζει τους κανόνες και έχει τους μηχανισμούς ελέγχου για να παρατηρεί αν αυτοί οι κανονισμοί τηρούνται. Δυστυχώς στο δήθεν επιτελικό κράτος του κ. Μητσοτάκη, ο υπουργός είναι Πόντιος Πιλάτος, νίπτει τας χείρας του, δεν έχει καμία ευθύνη», σημείωσε.\nΤο τρίτο σημείο σφοδρής κριτικής της Φώφης Γεννηματά για το νομοσχέδιο είναι ότι κτυπά τις συνδικαλιστικές ελευθερίες. «Δυσκολεύει ακόμα περισσότερο τις απεργίες και δεν υπάρχει πια σοβαρή προστασία των συνδικαλιστών. Αυτό είναι ένα πάρα πολύ δυνατό πλήγμα στο συνδικαλισμό, ο οποίος είναι πάρα πολύ χρήσιμος, είναι για μας βάθρο της δημοκρατίας. Προφανώς χρειάζεται εκσυγχρονισμός, προφανώς χρειάζεται να μελετήσει τις νέες εποχές το συνδικαλιστικό κίνημα. Αλλά να υπάρχει. Να έχει τη δυνατότητα να λειτουργεί. Να προστατεύονται αυτοί που εκφράζουν το δίκαιο των εργαζομένων», επισήμανε.\nΓια τα Ελληνικά Ταχυδρομεία, η πρόεδρος του ΚΙΝΑΛ, τάχθηκε υπέρ του δημόσιου χαρακτήρα τους γιατί τα δημόσια Ελληνικά Ταχυδρομεία πρέπει να μπορούν να είναι ανταγωνιστικά.\nΜε βάση την παραπάνω κριτική στη κυβέρνηση για τα εργασιακά, η Φώφη Γεννηματά, τόνισε:\n«… Έχουμε μπροστά μας δύο δρόμους. Ο ένας είναι ο δρόμος που μας δείχνει η κυβέρνηση Μητσοτάκη. Ένας δρόμος συντηρητικός που ξεπουλά οτιδήποτε δημόσιο στους λίγους και ισχυρούς πελάτες της Νέας Δημοκρατίας. Ο άλλος είναι του πράσινου κοινωνικού συμβολαίου που έχει αναδείξει το Κίνημα Αλλαγής, η μοναδική εναλλακτική, προοδευτική, σύγχρονη πρόταση για να αξιοποιήσουμε την ευκαιρία της ψηφιακής και πράσινης ανάπτυξης της οικονομίας με σεβασμό και στο περιβάλλον, αλλά κυρίως στον εργαζόμενο, με στόχο την πλήρη απασχόληση και τη δημιουργία πολλών ποιοτικών, νέων θέσεων εργασίας», και κάλεσε τους εργαζόμενους των ΕΛΤΑ να δυναμώσουν το Κίνημα Αλλαγής για τη νέα αλλαγή που χρειάζεται ο τόπος και να μην συνεχιστεί η πορεία συντήρησης και οπισθοδρόμησης».


Οι απάτες στο Twitter βασίζονται σε scammers που χρησιμοποιούν tweets για να διαδώσουν τις απάτες τους ή περιεχόμενο spam. Αυτές οι επιθέσεις ενδέχεται να ανακατευθύνουν τους χρήστες σε κακόβουλες τοποθεσίες στο web που ενδέχεται να προσπαθήσουν να μολύνουν τους λογαριασμούς των χρηστών, να κλέψουν προσωπικές πληροφορίες, να ωθήσουν τους χρήστες να στείλουν χρήματα στους επιτιθέμενους ή να εγκαταστήσουν malware.\nΤα tweets είναι μηνύματα έως 140 χαρακτήρων που στέλνονται μέσω του Twitter. Τα tweets από άτομα που ακολουθεί ο χρήστης εμφανίζονται στην αρχική σελίδα του Twitter σε χρονολογική σειρά και τα tweets που έχει δημοσιεύσει ένας χρήστης εμφανίζονται στη σελίδα προφίλ του. Τα tweets που στέλνονται και αναφέρουν έναν συγκεκριμένο χρήστη, @[ΟΝΟΜΑ ΛΟΓΑΡΙΑΣΜΟΥ], θα εμφανίζονται επίσης στην ενότητα ειδοποιήσεων του χρήστη αυτού.\nΟι scammers μπορούν να χρησιμοποιήσουν τις λειτουργίες του Twitter, για να διαδώσουν τα κακόβουλα tweets τους σε χρήστες σε μεγάλη κλίμακα ή να τους στοχεύσουν πιο άμεσα μέσω tweets που απευθύνονται σε έναν συγκεκριμένο χρήστη. Μπορούν να χρησιμοποιήσουν λογαριασμούς Twitter οι οποίοι έχουν δημιουργηθεί, ώστε να φαίνονται αυθεντικοί λογαριασμοί αληθινών ανθρώπων ή επιχειρήσεων, μολυσμένους λογαριασμούς και λογαριασμούς που δημιουργήθηκαν για να μπορούν οι απατεώνες να στέλνουν τα κακόβουλα tweets τους.\nΕικόνα 1. Επαληθευμένος λογαριασμός Twitter\nΟι απάτες στο Twitter είναι πολλών διαφορετικών ειδών ανάλογα με το στόχο της απάτης. Σχεδόν όλες οι απάτες του Twitter βασίζονται στο να ωθηθεί ένας χρήστης να κάνει κλικ σε έναν σύνδεσμο. Σε ορισμένες περιπτώσεις, ο ίδιος ο σύνδεσμος ενδέχεται να είναι κακόβουλος και μόλις κάνει κάποιος κλικ σε αυτόν, θα εγκαταστήσει malware στον υπολογιστή του θύματος. Στις περισσότερες περιπτώσεις, ο σύνδεσμος οδηγεί σε μια τοποθεσία που είναι λιγότερο κακόβουλη ή σε ορισμένες περιπτώσεις, σε μια τοποθεσία στο web που διαφημίζει ένα προϊόν.\nΟι γνωστότερες απάτες στο Twitter προσελκύουν χρήστες με την υπόσχεση ότι θα κερδίσουν χρήματα, θα εξοικονομήσουν χρήματα για ένα προϊόν ή μια υπηρεσία ή θα αποκτήσουν περισσότερους followers. Σε αυτές τις περιπτώσεις, ο scammer θα στείλει ένα tweet με ένα σύντομο μήνυμα που σχετίζεται με το επιλεγμένο θέμα απάτης και έναν σύνδεσμο. Όταν ένας χρήστης κάνει κλικ σε έναν σύνδεσμο, θα μεταφερθεί στην τοποθεσία του scammer στο web. Αυτή η τοποθεσία στο web θα ενθαρρύνει το θύμα να εισαγάγει τις πληροφορίες του, να πληρώσει ένα συγκεκριμένο χρηματικό ποσό ή και τα δύο, προκειμένου να αποκτήσει πρόσβαση σε αυτό που του υποσχέθηκε ο scammer. Στην περίπτωση διαφημιστικών τοποθεσιών, ενδέχεται να εμφανίζεται ένα διαφημιστικό πλαίσιο το οποίο μπορεί να φέρει επιπλέον κέρδος για τον scammer.\nΕικόνα 2. Ψευδείς λογαριασμοί που ζητούν δωρεές για την αυξημένη πιθανότητα να κερδίσει ο χρήστης εκατομμύρια δολάρια\nΆλλες απάτες στο Twitter βασίζονται στην αποστολή ενός tweet σχετικά με ένα θέμα που ενδιαφέρει το χρήστη. Αυτά τα tweets μπορεί να αφορούν τηλεοπτικές εκπομπές, ταινίες, αθλήματα και συμβουλές δίαιτας, μεταξύ άλλων. Σε ορισμένες περιπτώσεις, οι scammers στέλνουν ένα tweet σχετικά με το επιλεγμένο θέμα μαζί με ένα σύντομο σύνδεσμο. Αυτοί οι σύνδεσμοι μπορεί να προσελκύσουν τους χρήστες να πραγματοποιήσουν λήψη ενός κακόβουλου αρχείου εν αγνοία τους, να επισκευθούν μια κακόβουλη τοποθεσία στο web ή να δώσουν προσωπικές πληροφορίες. Μόλις το θύμα κάνει κλικ στο σύνδεσμο, πραγματοποιήσει λήψη του αρχείου ή εισαγάγει τις πληροφορίες του, η απάτη έχει πετύχει το σκοπό της.\nΕικόνα 3. Μολυσμένος λογαριασμός Twitter στέλνει tweets σχετικά με απώλεια βάρους με έναν σύνδεσμο\nΟι scammers μπορούν να χρησιμοποιήσουν τις πληροφορίες που ελήφθησαν από αυτές τις επιθέσεις για να συνδεθούν στους λογαριασμούς σας, για να εκτελέσουν κακόβουλες ενέργειες ή για να συνεχίσουν να χρησιμοποιούν το μολυσμένο λογαριασμό για τις επιθέσεις τους.\nTwitter Scam Incidents Growing: The 5 Most Common Types of Twitter Scams - and 10 Ways to Avoid Them (Οι περιπτώσεις απάτης στο Twitter αυξάνουν: Οι 5 συνηθέστεροι τύποι απάτης στο Twitter και 10 τρόποι για να τους αποφύγετε)\nTwitter Spam: Compromised Accounts and Websites Lead to Diet Spam (Twitter Spam: Μολυσμένοι λογαριασμοί και τοποθεσίες στο web οδηγούν σε Spam για δίαιτες)\nBreaking Bad Fans Targeted in Twitter List Spam (Οι φίλοι του Breaking Bad μπαίνουν στο στόχαστρο λίστας Spam στο Twitter)\nBET VIP Concert Ticket Scam Spreading on Twitter (Η απάτη εισιτηρίων συναυλιών BET VIP εξαπλώνεται στο Twitter)\nMillion Dollar Twitter Contest Hijacked by Scammers (Ο διαγωνισμός του ενός εκατομμυρίου στο Twitter καταλαμβάνεται από scammers)


info@enikonomia.gr (Enikonomia.gr) http://www.enikonomia.gr/economy/198467,sev-ta-anoichta-dedomena-boroun-na-dimiourgisoun-epipleon-32-dis-.html http://media.enikonomia.gr/data/photos/resized/125_198467_431815de09-b87223d76fbfba13.jpg Τα ανοικτά δεδομένα στην Ελλάδα μπορούν να δημιουργήσουν επιπλέον 3,2 δισ. ευρώ σε ΑΕΠ, πάνω από 1.000 θέσεις εργασίας και περίπου 12 δισ. ευρώ σωρευτικά οφέλη... 10/8/2018 3:31:01 PM 10/8/2018 3:31:01 PM\nδημοσιεύθηκε: 08/10/2018 15:31\nΤα ανοικτά δεδομένα στην Ελλάδα μπορούν να δημιουργήσουν επιπλέον 3,2 δισ. ευρώ σε ΑΕΠ, πάνω από 1.000 θέσεις εργασίας και περίπου 12 δισ. ευρώ σωρευτικά οφέλη εντός 5 ετών από το πραγματικό άνοιγμά τους, επισημαίνει ο ΣΕΒ σε σχετική μελέτη.\nΑντίστοιχα σε ευρωπαϊκό επίπεδο, η ΕΕ υπολογίζει ότι το μέγεθος της αγοράς ανοικτών δεδομένων αναμένεται να αυξηθεί κατά 37% μέχρι το 2020, φθάνοντας σε 75,7 δισ. ευρώ, με το συσσωρευτικό μέγεθος στα 325 δισ. ευρώ.\nΕάν σε αυτό προστεθούν τα έμμεσα οικονομικά οφέλη από νέα αγαθά και υπηρεσίες, εξοικονόμηση χρόνου, αποτελεσματικότητα στη δημόσια διοίκηση, λήψη καλύτερων αποφάσεων, τότε το συνολικό μέγεθος της αγοράς εκτιμάται στα 1,2 τρισ. ευρώ περίπου.\n#ΣΕΒ #ΘΕΣΕΙΣ ΕΡΓΑΣΙΑΣ #ΑΝΟΙΧΤΑ ΔΕΔΟΜΕΝΑ


Ιγνατίου: Μετά την προκήρυξη εκλογών, το ερώτημα: Ποιον ηγέτη προτιμούν οι ξένοι - FNews\nFnews Δημοσιεύθηκε Τρίτη, 11 Ιούνιος, 2019 5:34:06\n«Η προκήρυξη των εθνικών βουλευτικών εκλογών, που με απόφαση του Πρωθυπουργού Αλέξη Τσίπρα θα πραγματοποιηθούν στις 7 Ιουλίου, επανάφερε στο προσκήνιο το προσφιλές «άθλημα» των πολιτικών και των δημοσιογράφων στην Ελλάδα.\nΑφορά ένα σημαντικό ερώτημα, στο οποίο δεν έπρεπε να δίνουμε την παραμικρή σημασία, διότι προσβάλλουμε τον ελληνικό λαό, που αποφασίζει για το πρόσωπο που θα κυβερνήσει τη χώρα.\nΤο ερώτημα είναι το γνωστό: Ποιον πολιτικό άνδρα (ή γυναίκα) προτιμούν οι Αμερικανοί και -μετά τα Μνημόνια- οι Γερμανοί και οι Βρυξέλλες, που θα έλεγα ότι λόγω των δανείων λογικά θα έπρεπε να έχουν μεγαλύτερη επιρροή στα ελληνικά πολιτικά πράγματα.\nΝομίζω ότι οι πολιτικοί και οι δημοσιογράφοι πρέπει να «ενηλικιωθούν» διότι το διεθνές πολιτικό και στρατηγικό παιγνίδι παίζεται διαφορετικά. Σίγουρα οι ξένοι πρεσβείες παρακολουθούν από πολύ κοντά τα πολιτικά πράγματα, αλλά αναρωτήθηκα πολλές φορές, και αφελής δεν είμαι, πως θα μπορούσαν να επηρεάσουν τον Έλληνα ψηφοφόρο. Ή -για να το θέσω καλύτερα- στην κατάσταση στην οποία βρίσκεται ο ελληνικός λαός έχασε κάθε ελπίδα και δεν πιστεύει τίποτα.\nΔεν πιστεύουν οι πολίτες ότι θα έρθουν καλύτερες μέρες. Είναι παρατημένοι οι άνθρωποι.\nΧωρίς αμφιβολία οι μεγάλες δυνάμεις, η Αμερική, η Ρωσία, η Κίνα και η ενωμένη Ευρώπη, που δεν έχει την ισχύ της Ουάσιγκτον, της Μόσχας και του Πεκίνου, αν και θα μπορούσε, προσπαθούν να κερδίσουν συμπάθειες και συμμάχους σε παγκόσμιο επίπεδο. Ο “ψυχρός πόλεμος” καλά κρατεί και η παγκόσμια κατάσταση θα γίνει χειρότερη όταν η Κίνα επιδιώξει να πάρει τη θέση, η οποία πιστεύει πως της ανήκει.\nΤο Πεκίνο έχει επενδύσει στην Ελλάδα. Και σχεδιάζει να επενδύσει περισσότερο.\nΚαι στην περίπτωση αυτή φοβάμαι πως θα επιδιώξει να αυξήσει και την επιρροή της στη χώρα μας. Η Ελλάδα, καλώς ή κακώς, ανήκει στη Δύση, όπως θύμιζε συχνά ο Κωνσταντίνος Καραμανλής, και η τετραετία του ΣΥΡΙΖΑ προσγείωσε την πλειοψηφία των πολιτών.\nΑυτό που έδειξε η διακυβέρνηση της χώρας από τον Αλέξη Τσίπρα είναι ότι καλές οι ιδεολογίες, καλές οι «επαναστάσεις», αλλά όταν ένας ηγέτης φτάνει στο «διά ταύτα», το ξανασκέφτεται και επιστρέφει στο μαντρί.\nΒέβαια, για να είμαστε ειλικρινείς, ο ΣΥΡΙΖΑ αν και κόμμα ριζοσπαστών, που έχει στις τάξεις του και εξτρεμιστικά στοιχεία -το λεγόμενο 3%- πριν από το 2015 είχε στρέψει τα πυρά του εναντίον των δανειστών, διότι βόλευε τον προεκλογικό του αγώνα, και άφησε στο απυρόβλητο τους Αμερικανούς «ιμπεριαλιστές», οι οποίοι είχαν στο μεταξύ ανοίξει κανάλι επικοινωνίας με τον αρχηγό των «ατάκτων» και τους συνεργάτες του και είχαν νωρίς διαπιστώσει ότι «μπορούσαν να εργαστούν και να συνεργαστούν» μαζί τους. Αλλά και οι ίδιοι οι Συριζαίοι ένιωθαν άνετα επειδή πρόεδρος των ΗΠΑ ήταν τότε ο Μπάρακ Ομπάμα.\nΌχι ότι είχαν αργότερα πρόβλημα με τον Ντόναλντ Τραμπ. Μία χαρά τα πάνε με την κυβέρνησή του και στην Ουάσιγκτον λένε ότι ο σημερινός Πλανητάρχης συμπάθησε τον Αλέξη, όταν τον συνάντησε τον Οκτώβριο του 2017. Και είμαι βέβαιος, πως αν εκλεγεί ξανά, πάλι θα τον προσκαλέσει στο Λευκό Οίκο. Αλλά το ίδιο δεν θα πράξει αν νικητής είναι ο πρόεδρος της Νέας Δημοκρατίας; Μα σίγουρα…\nΗ Αμερική επέλεξε να στείλει στην Αθήνα τον πρέσβη Τζέφρι Πάιατ που δεν τον ενδιαφέρει και να «τσαλακωθεί» αν πρέπει να εξυπηρετήσει τα συμφέροντα της υπερδύναμης. Είναι ένας τύπος που μπορεί άνετα να συνομιλεί και με τον «διάολο», φτάνει να τον πείσει ότι η Ουάσιγκτον είναι πιο ελκυστική -όχι μόνο σαν πόλη- από τη Μόσχα ή το Πεκίνο.\nΚαι αυτό ακριβώς έπραξε τα χρόνια της παραμονής του στην Αθήνα. Εισήλθε σε “ειλικρινή διάλογο” με τον κ. Τσίπρα και τους ανθρώπους του και το αποτέλεσμα το γνωρίζουμε όλοι.\nΟι διαφωνίες μεταξύ της Αθήνας και της Ουάσιγκτον εξαφανίστηκαν, σε σημείο που μερικοί άνθρωποι να πιστεύουν πια ότι ο σημερινός πρωθυπουργός είναι ένας κλασικός κεντρώος πολιτικός, που ενώ θέλει να τα έχει καλά με όλους τον ελκύει περισσότερο η Αμερική.\nΤι θα συμβεί αν εκλεγεί πρωθυπουργός ο πρόεδρος της Νέας Δημοκρατίας; Μα τίποτα το εξαιρετικό σε ότι αφορά τις σχέσεις με την Αμερική. Έτσι κι αλλιώς ο Κυριάκος Μητσοτάκης είναι «αμερικανόφιλος» και το δεύτερο και πλέον σημαντικό, ούτε μπορεί, ούτε αναμένει κανείς να συγκρουστεί με τις ΗΠΑ.\nΕίναι σαν να θέλει να «αυτοκτονήσει» πολιτικά… Μπορεί κανείς να φανταστεί να επιλέγει τους Ρώσους και τους Κινέζους και να εγκαταλείπει τους Αμερικανούς; Ακατάχνωτα, που λένε και στην Κύπρο…».\nΑυτό είναι το αθλητικό νομοσχέδιο για τη βία στα γήπεδα\nΚαταργείται η αναγραφή του θρησκεύματος στα πιστοποιητικά σπουδών\nΔήμαρχος Σπάρτης σε Μπόρις Τζόνσον: «Έλα να πάρεις μία γεύση απο την φιλοξενία και την ιστορία μας»\nΑποκαλυπτικό έγγραφο: Ο Στρατός μετακλητών του ΣΥΡΙΖΑ κόστισε πάνω απο 17 εκ. στον Ελληνικό λαό


Φορολογικές δηλώσεις: Τα μυστικά με τους προσυμπληρωμένους κωδικούς – Doctor Assistant\nΔευτέρα, Μάϊος 3 2021\nΑρχική/Οικονομία/Φορολογικές δηλώσεις: Τα μυστικά με τους προσυμπληρωμένους κωδικούς\nΙδιαίτερη προσοχή θα πρέπει να δείξουν οι φορολογούμενοι κατά την υποβολή των δηλώσεων.\nΚαι φέτος στις φορολογικές δηλώσεις υπάρχουν κωδικοί προσυμπληρωμένοι είτε από τους εργοδότες, είτε από τις τράπεζες. Πρακτικά αυτό σημαίνει ότι οι φορολογούμενοι ή οι λογιστές τους θα πρέπει να δώσουν ιδιαίτερη προσοχή στα στοιχεία τα οποία έχουν καταχωρηθεί προκειμένου να μην υπάρξει πρόβλημα στην υποβολή του εντύπου Ε1.\nΈνα από τα σημαντικά προβλήματα που αντιμετωπίζουν πολλοί εργαζόμενοι στον ιδιωτικό τομέα είναι η αναγραφή στη βεβαίωση αποδοχών ποσού το οποίο αφορά ανείσπρακτες αποδοχές. Οι φορολογούμενοι σε αυτές τις περιπτώσεις θα πρέπει να ελέγξουν εάν στη βεβαίωση αποδοχών που τους έχει χορηγηθεί από την επιχείρηση αναγράφονται οι ανείσπρακτες δεδουλευμένες αποδοχές σε διακεκριμένη σειρά, προκειμένου να υποβάλουν δήλωση φόρου εισοδήματος χωρίς να δηλώσουν τις ανείσπρακτες αυτές δεδουλευμένες αποδοχές.\nΠροβλήματα παρουσιάζονται και με τα ανείσπρακτα ενοίκια. Οι ιδιοκτήτες ακινήτων σε αυτές τις περιπτώσεις προκειμένου να μην φορολογηθούν για εισόδημα που δεν έχουν εισπράξει θα πρέπει να έχουν ασκήσει αγωγή κατά του ενοικιαστή που δεν καταβάλλει εγκαίρως τα οφειλόμενα ενοίκια.\nΣτη συνέχεια θα πρέπει να καταθέσουν στην αρμόδια ΔΟΥ φωτοαντίγραφο διαταγών πληρωμής, δικαστικών αποφάσεων ή αγωγών έξωσης.\nΙδιαίτερη προσοχή θα πρέπει να δώσουν οι φορολογούμενοι ή οι λογιστές που θα συμπληρώσουν τις φορολογικές δηλώσεις στους πίνακες που είναι προσυμπληρωμένοι.\nΣε αυτές τις περιπτώσεις θα πρέπει να ελεγχθεί η ορθότητα των στοιχείων προκειμένου να μην γίνουν λάθη στον υπολογισμό του φόρου ή της επιστροφής φόρους.\nΜέχρι στιγμής έχουν υποβληθεί περίπου 55.000 φορολογικές δηλώσεις στο Taxisnet, με το 67,56% των εκκαθαριστικών να είναι έως τώρα μηδενικό, δηλαδή να μην προκύπτει η υποχρέωση επιστροφής ή καταβολής φόρου.\nΣύμφωνα με τα στοιχεία της Ανεξάρτητης Αρχής Δημοσίων Εσόδων έως σήμερα έχουν υποβληθεί στο Taxisnet πάνω από 55.000 δηλώσεις Ε1 και έχουν εκκαθαριστεί 53.403 δηλώσεις.\nΑπό τις 53.403 εκκαθαρισμένες δηλώσεις φορολογίας εισοδήματος οι 36.079 δηλώσεις είναι μηδενικές (το 67,56% του συνόλου), οι 10.552 είναι χρεωστικές (το 19,76% του συνόλου) και οι 6.772 δηλώσεις είναι πιστωτικές (το 16,68% του συνόλου).\nΟι χρεωστικές δηλώσεις αντιστοιχούν σε συνολικό φόρο 4,36 εκατ. ευρώ ή σε μέσο φόρο 413 ευρώ ανά φορολογούμενο. Οι πιστωτικές δηλώσεις αντιστοιχούν σε επιστροφή φόρου 2 εκατ. ευρώ ή 296 ευρώ ανά φορολογούμενο.\nΡύθμιση 120 δόσεων: «Κούρεμα» έως και 8% στη συνολική οφειλή φέρνει η αλλαγή στα επιτόκια


Καιρός:Υψηλές θερμοκρασίες αλλά και πιθανότητα βροχής το απόγευμα-Πότε θα φτάσει 35 βαθμούς\nΒρίσκεστε σε:Αρχική»Ελλάδα»Καιρός:Υψηλές θερμοκρασίες αλλά και πιθανότητα βροχής το απόγευμα-Πότε θα φτάσει 35 βαθμούς\nΣορτσάκι και ομπρέλα θα πάνε πακέτο και σήμερα. Έτσι δείχνει τουλάχιστον η πρόγνωση του καιρού για σήμερα, Τετάρτη, καθώς η θερμοκρασία θα παραμείνει σε υψηλά επίπεδα, φτάνοντας τους 35 βαθμούς, αλλά οι βροχές θα συνεχίσουν να πέφτουν.\nΣύμφωνα με τις μετεωρολογικές προβλέψεις από αύριο Πέμπτη η θερμοκρασία σταδιακά αρχίζει να ανεβαίνει. Ιδιαιτέρως ζεστός ο καιρός και το Σάββατο με μέγιστη θερμοκράσια 34 βαθμούς κελσίου. Την Κυριακή αναμένεται πτώση με τον υδράργυρο να κυμαίνεται από 25 έως 31 C. Ανάλογη εικόνα και τη Δευτέρα του Αγίου Πνεύματος.\nΠροηγούμενο άρθροΜε αμείωτο ρυθμό οι κατασχέσεις-Έχουν βάλει στο χέρι 1,2 εκατ. πολίτες\nΕπόμενο άρθρο Ξεκινά σήμερα η δημοπρασία οχημάτων


Κυριακή, 30 Ιανουαρίου 2011 15:49\nΗ ιστορία του Βασιλικού χάνεται στα βάθη των αιώνων, όπως μαρτυρούν τα αρχαιολογικά ευρήματα: Στις θέσεις "Δράνια", "Μεγάλες" και "Τσαβάλου Αλώνι" βρέθηκαν τάφοι που χρονολογούνται προ του 9ου π.Χ. αιώνα. Στην θέση "Παλαιόκαστρο" (ή "Πυρρόκαστρο") βρέθηκαν νομίσματα της εποχής του Πύρρου.Συνεχίζεται κατά την Ρωμαϊκή και Βυζαντινή εποχή, όπως μαρτυρείται από την ύπαρξη Βυζαντινών - Μεταβυζαντινών εκκλησιών (Αγ. Αθανάσιος, Αγ. Γεώργιος).\nΣτην πρώτη απογραφή που γίνεται από τους Τούρκους, μετά την υποδούλωση του Πωγωνίου, το 1431, το χωριό αναφέρεται ως "Girapnana" (Τσαραπλανά) και έχει 15 σπίτια (hane). Κατά την διάρκεια της Τουρκοκρατίας, λόγω του Τουρκικού ζυγού, της βαρύτατης φορολογίας άλλα και των ληστρικών συμμοριών που λυμαίνονταν την περιοχή, οι περισσότεροι άνδρες αναγκάζονταν να ξενιτευτούν. Με την πάροδο των χρόνων οι ταξιδεμένοι έφεραν πίσω πλούτο και πρόοδο. Άνοιγαν δρόμους, έφτιαχναν πηγάδια και βρύσες, έχτιζαν εκκλησίες, πλήρωναν παπάδες και δασκάλους. Όπως αναφέρει ο Ιωάννης Λαμπρίδης στα «Πογωνιακά»: «Τσαραπλανά (Μεσημβρινώς) Συκιάς εις τα υπωρείας ιδίας ράχεως Ομαλής καλουμένης, μεταξύ κατασκίων υψωμάτων, κλίμα τερπνόν και υγιεινόν έχοντα. Διαιρείται εις 4 συνοικίας "Γκράτσιτα, Άγιον Μηνά, Μεσαίαν, ένθα και τα δημόσια κτίρια και Μαυρίκη"».....Το 1777, μετά το πρώτο πέρασμα του Αγ. Κοσμά του Αιτωλού (το 1776) εγκαθίσταται στο χωριό για να διδάξει στο νάρθηκα της εκκλησίας (του Αη-Γιώργη) ο ιερομόναχος Καραλής. Γύρω στο 1860 υπάρχει ήδη Ελληνικό Σχολείο. Λίγο αργότερα ιδρύεται και Παρθεναγωγείο. Το 1778 ο ιερομόναχος Ν. Ματσικάτης ανήγειρε τον Ναό της Υπαπαντής, δαπανώντας 11.520 άσπρα. (Μέχρι τότε ενοριακός ναός ήταν ο Ναός του Αγ. Γεωργίου.) Ο ίδιος ίδρυσε την ίδια χρονιά και την Μονή του Αγίου Κωνσταντίνου στον "Πύργο"......Το 1809 πέρασε από το Βασιλικό ο Άγγλος περιηγητής William Leake Λοχαγός του Αγγλικού Στρατού, που πραγματοποίησε ταξίδι στην Ελλάδα από το 1804 έως 1810. Στο βιβλίο με τις εντυπώσεις του έγραψε: «8 Ιουνίου:Έχοντας διασχίσει στις 7:23 το ποτάμι που έρχεται σε μικρή απόσταση πάνω από το Λαχανόκαστρο (Ωραιόκαστρο) και που είναι τώρα ένα καθαρό και γρήγορο ρυάκι, αν και ξηρό το μεσοκαλόκαιρο, ανεβαίνουμε μέσα από ένα δάσος από βελανιδιές και καστανιές στα Τσαραπλανά. Είναι ένα χωριό σε ωραία τοποθεσία κοντά στην κορυφή της ράχης που ανεβαίνει προς το βουνό Νεμέρτσικα (Μερόπη), ανάμεσα από υψώματα γεμάτα κοπάδια και περικυκλωμένα από αμπέλια στα οποία οι εργάτες σκάβουν την γη με δικέλια. Περνάμε μετά την κορυφή της ράχης και κατεβαίνοντας μέσα σε δάση με βελανιδιές στις 9:00 διασχίζουμε το δρόμου που έρχεται κατευθείαν από την Πρεμετή στα Ιωάννινα και στις 9:30 φθάνουμε στη Συκιά. Η Συκιά έχει 10 ή 12 σπίτια μόνο και βρίσκεται σε μια πλαγιά, πάνω από τη διασταύρωση των δύο μεγάλων παραποτάμων του Βιόσα (Αώου), που ονομάζονται Κονιτσιώτικος και Βοϊδομάτης».\nΤο 1886 (25 Μαρτίου) γεννήθηκε στα Τσαραπλανά ο κατά κόσμον Αριστοκλής Σπύρου και μετέπειτα Οικουμενικός Πατριάρχης Αθηναγόρας ο Α΄. Από το 1912 τα Τσαραπλανά είχαν τακτική συγκοινωνία με τα Ιωάννινα και την Πρέβεζα. Τα δρομολόγια εκτελούντο με αμάξια του Τσαραπλανίτη Βασιλείου Οικονόμου (βλέπε σχετική διαφήμιση της εποχής). Υπήρξε εποχή που το Βασιλικό είχε 3 γιατρούς, 5 δασκάλους με 250 παιδιά στο δημοτικό σχολείο, 5 τσοπαναραίους για τα 3.000 αιγοπρόβατά του, 3 γελαδάρηδες , 300 υποζύγια, 3 παπάδες για τις 14 (τότε) εκκλησίες του. Οι κάτοικοι το 1895 (σύμφωνα με τα στοιχεία της Οθωμανικής διοίκησης) ήταν 1.280. Μέχρι το 1927 λειτουργούσε Σχολαρχείο.\nΗ πολυπόθητη απελευθέρωση ήρθε το 1913. Η αναγνώριση της κοινότητας Τσαραπλανών έγινε με το από 7-8-1919 Βασιλικό Διάταγμα (ΦΕΚ 184/19-8-1919), ενώ με το από 12-3-1928 Διάταγμα (ΦΕΚ 81/14-5-1928) μετονομάσθηκε σε κοινότητα Βασιλικού.\nΣτα Τσαραπλανά δίδαξαν μεγάλες πνευματικές μορφές, όπως ο λόγιος από τις Δρυμάδες Νεάνθης, ο ερευνητής και συγγραφέας Αθανάσιος Παπαχαρίσης, ο ιστοριοδίφης Σπ. Κοντονάσιος κ.α.\nΓεωργικός και Δασικός Συνεταιρισμός. Σήμερα οι κάτοικοι είναι 254 (απογραφή 2001), το Δημοτικό Σχολείο έχει κλείσει, ο Αγροτικός Γιατρός έρχεται στο χωριό 3 μέρες την εβδομάδα, οι εκκλησίες έγιναν 16 και ο μοναδικός ιερέας εκτός από το Βασιλικό καλύπτει τις θρησκευτικές ανάγκες και άλλων χωριών της περιοχής. Αποτελεί δε Τοπική Κοινότητα του "Καλλικρατικού" Δήμου Πωγωνίου\nΔιαβάστηκε 4207 φορές Τελευταία τροποποίηση στις Δευτέρα, 17 Σεπτεμβρίου 2012 11:10


Τα 10 καλύτερα ρομαντικά ξενοδοχεία - Petrovac - TripAdvisor\nΤα καλύτερα ρομαντικά ξενοδοχεία - Petrovac, Μαυροβούνιο\nPetrovac - Ρομαντικά ξενοδοχεία\nΝο 1 από 98 ξενοδοχεία: Petrovac\nΝο 2 από 98 ξενοδοχεία: Petrovac\nΝο 3 από 98 ξενοδοχεία: Petrovac\nΝο 4 από 98 ξενοδοχεία: Petrovac\nΝο 5 από 98 ξενοδοχεία: Petrovac\nΝο 6 από 98 ξενοδοχεία: Petrovac\nΝο 7 από 98 ξενοδοχεία: Petrovac\nΝο 8 από 98 ξενοδοχεία: Petrovac\nΝο 9 από 98 ξενοδοχεία: Petrovac\nΝο 10 από 98 ξενοδοχεία: Petrovac\nΝο 11 από 98 ξενοδοχεία: Petrovac\nPetrovac: Άλλα ξενοδοχεία εκεί κοντά (13)\n5,0 χλμ. από Petrovac\n6,2 χλμ. από Petrovac\nΝο 6 από 20 B&B: Sveti Stefan\nΝο 2 από 4 ξενοδοχεία: Sveti Stefan\n6,3 χλμ. από Petrovac\nΝο 3 από 4 ξενοδοχεία: Sveti Stefan\nΝο 2 από 55 ειδικά καταλύματα: Sveti Stefan\n6,4 χλμ. από Petrovac\nΝο 11 από 20 B&B: Sveti Stefan\n7,7 χλμ. από Petrovac\nΝο 2 από 20 B&B: Sveti Stefan\n2,6 χλμ. από Petrovac\nΝο 2 από 7 ειδικά καταλύματα: Buljarica\n6,1 χλμ. από Petrovac\nΝο 4 από 20 B&B: Sveti Stefan\nΝο 1 από 20 B&B: Sveti Stefan\n6,6 χλμ. από Petrovac\nΝο 1 από 55 ειδικά καταλύματα: Sveti Stefan\n9,1 χλμ. από Petrovac\nΝο 19 από 112 B&B: Μπούντβα\nBello Porto Guesthouse\nΝο 4 από 13 B&B: Rafailovici\nΝο 1 από 10 ξενοδοχεία: Petrovac\nΝο 2 από 10 ξενοδοχεία: Petrovac\nΝο 6 από 10 ξενοδοχεία: Petrovac\nΝο 4 από 10 ξενοδοχεία: Petrovac\nΝο 8 από 10 ξενοδοχεία: Petrovac\nΝο 10 από 10 ξενοδοχεία: Petrovac


Allison - "Οι αναβαθμίσεις μείωσαν την διαφορά με την Red Bull"\nJuly 22, 2021 July 22, 2021 Παύλος Γασπαρινάτος\tBritishGP, F1, James Allison, Lewis Hamilton, Mercedes, Valtteri Bottas\nΟ τεχνικός διευθυντής της Mercedes, James Allison, τόνισε ότι οι αναβαθμίσεις που έφερε η Γερμανική ομάδα στο Silverstone μείωσαν την διαφορά με την Red Bull.\nΜετά από πέντε συνεχόμενες νίκες της Red Bull, η Mercedes κατάφερε να κερδίσει το Βρετανικό Grand Prix δια χειρός Lewis Hamilton. Μάλιστα, στο συγκεκριμένο Grand Prix, η Γερμανική ομάδα έφερε αναβαθμίσεις, οι οποίες θα είναι οι τελευταίες για το φετινό μονοθέσιο, καθώς από εδώ και πέρα το τεχνικό της τμήμα θα ασχοληθεί με το μονοθέσιο του 2022.\nΟ τεχνικός διευθυντής της Mercedes, James Allison, δήλωσε χαρούμενος με το αποτέλεσμα που είχαν οι αναβαθμίσεις στο Silverstone.\n“Φέραμε ένα καλό αεροδυναμικό πακέτο. Είδαμε βελτίωση στην απόδοσή μας κι είμαστε χαρούμενοι για αυτό. Το αν η απόδοση ήταν λίγο καλύτερη ή λίγο χειρότερη από αυτό που περιμέναμε είναι δύσκολο να σας το πω, επειδή δεν έχουμε την πολυτέλεια του να φέρνουμε στην πίστα ελεγχόμενες αναβαθμίσεις.”\n“Δεν έχουμε την ευκαιρία να δοκιμάσουμε το παλιό και το νέο πακέτο πολλές φορές, κάνοντας συνεχόμενες δοκιμές με νέα ελαστικά, καθώς το τριήμερο δεν σου παρέχει αυτήν την πολυτέλεια. Παρ’ όλα αυτά, μπορεί να γίνει σύγκριση, καθώς κάνεις μετρήσεις στο μονοθέσιο με τους αισθητήρες και μπορείς να κάνεις συγκρίσεις με προηγούμενα τριήμερα και να δεις την απόδοση που είχε το μονοθέσιο πριν και την απόδοση που έχει μετά και αυτήν την φορά το μονοθέσιο φάνηκε να συμπεριφέρεται πολύ καλά.”\nLewis Hamilton & Valtteri Bottas, Mercedes, British Grand Prix 2021\nO Allison δήλωσε ότι οι αναβαθμίσεις βοήθησαν την Mercedes να κλείσει την διαφορά με την Red Bull, τονίζοντας, όμως, ότι πλέον θα έρχονται πολύ μικρές αναβαθμίσεις για την W12.\n“Αν δείτε το χρονόμετρο, μπορείτε να δείτε ότι σε σχέση με τις υπόλοιπες ομάδες κάναμε ένα βήμα μπροστά, καταφέραμε να καλύψουμε λίγο χαμένο έδαφος από την Red Bull και καταφέραμε να κάνουμε ένα ανταγωνιστικό τριήμερο. Άρα, φεύγουμε από αυτό το τριήμερο, όντας πολύ χαρούμενοι με τις αναβαθμίσεις.”\n“Αν θα έρθουν κι άλλες αναβαθμίσεις; Ίσως έρθουν εδώ κι εκεί. Ωστόσο, αυτό ήταν το τελευταίο μεγάλο πακέτο αναβαθμίσεων της χρονιάς. Παρ’ όλα αυτά, θα υπάρξουν μερικές μικροαλλαγές εκεί, όπου μπορούμε να βρούμε απόδοση, χωρίς αυτό να σημαίνει ότι θα αποσπαστεί η προσοχή μας από τις μεγάλες προσπάθειες που καταβάλλουμε για το μονοθέσιο της επόμενης σεζόν.”\n← Πως η σύγκρουση Hamilton-Verstappen εξέθεσε την FIA\nLeclerc – H Ferrari να μην περιμένει ότι θα ανταγωνιστεί ξανά την Mercedes →\nΤελικά έχει το κοκαλάκι της νυχτερίδας…\nDecember 7, 2020 October 15, 2021 Σωτήρης Βλάχος\nAugust 20, 2021 August 20, 2021 Ζαφειρόπουλος Διονύσης


Αρχαίος Ελληνικός Κλασικός Χορός - enroi.gr\nΑρχική σελίδα / Αρχαίος Ελληνικός Κλασικός Χορός\nΑρχαίος Ελληνικός Κλασικός Χορός\n«Ο Κλασσικός Ελληνικός Χορός – Μέθοδος Ρούμπι Τζίννερ»\nεμπνευσμένος από τον αρχαίο Ελληνικό χορό\nΜΑΘΗΜΑ ΧΟΡΟΥ (5ος αιώνας π.Χ.) με τη βοήθεια δίαυλου. Ερυθρόμορφος αμφορέας , Μουσείο του Βερολίνου\nΣας καλούμε να ξεκινήσετε μαθήματα μαζί μας, διασκεδάζοντας και εμβαθύνοντας τις γνώσεις σας στο χορό όπου ο αρχαίος ελληνικός χορός συναντά τον σύγχρονο χορό! Όλοι είναι ευπρόσδεκτοι να συμμετέχουν χωρίς καμία προηγούμενη χορευτική εμπειρία.\nΗ απλότητα και ο μικρός βαθμός δυσκολίας των κινήσεων, επιτρέπει στους μαθητές όλων των ηλικιών ,να εκφραστούν με ευκολία. Ο χορός αυτός επιτρέπει σε όλους τους μαθητές, όλων των ηλικιών και κινητικών δεξιοτήτων, να εκφραστούν με ευκολία, να γυμναστούν χορεύοντας καθώς παράλληλα και να αναπτύξουν την κριτική τους σκέψη, την φαντασία τους, τη δημιουργικότητα και τις κοινωνικές τους δεξιότητες. Ο σύγχρονος εκφραστικός χορός αυτός προσφέρει στους μαθητές μια ισορροπημένη καλλιέργεια σώματος , νου και ψυχής. Οι μαθητές αποκτούν σωματική και πνευματική ισορροπία, δύναμη μαζί με χαλάρωση, χάρη μαζί με άνεση, μουσικότητα μαζί με ζωντάνια και εκφραστική δημιουργικότητα. Κυρίαρχο στοιχείο της μεθόδου είναι ο σεβασμός στην ανθρώπινη φύση και στη φυσικότητα των κινήσεων, που εύκολα προσαρμόζονται στα θέματα των ανθρώπων, της γνώσης και της φύσης. Οι ρυθμοί της φύσης αλλά και τα θέματα αυτοσχεδιασμού εμπνευσμένα από την αρχαία ελληνική και ελληνική λαϊκή παράδοση και πολιτισμό, εμπλουτίζουν κάθε κύκλο μαθημάτων.\nΤο μάθημα του «Κλασικού ελληνικού χορού» διδάσκεται στην Αγγλία , στην Γερμανία και στη Νότιο Αφρική. Σε συνδυασμό με το δημιουργικό χορό και τον αυτοσχεδιασμό, η «Μέθοδος Ρούμπι Τζίννερ -Κλασσικός Ελληνικός Χορός» του ISTD αναμφισβήτητα υπάρχει ως μία από τις καλύτερες μεθόδους διδασκαλίας θεατρικής σκηνικής κίνησης και δραματικής έκφρασης σε μορφή χορού.\nΟ «Ελληνικός Κλασσικός Χορός- μέθοδος Ρούμπι Τζίννερ» είναι μια ολοκληρωμένη μέθοδος χορού βασισμένη στην έρευνα της αγγλίδας χορεύτριας Ρούμπι Τζίννερ με έμφαση στον αρχαίο ελληνικό χορό , τη μουσική και την ποίηση.\nΕμπνευσμένος από την αρχαία Ελληνική τέχνη και πολιτισμό, χορό, θέατρο, μουσική και μυθολογία. Οι απλές , φυσικές κινήσεις του σώματος μοιάζουν με τις κινήσεις που βλέπουμε στα αγγεία και στα αγάλματα τις αρχαίας ελληνικής τέχνης.\nΟ χορός αυτός δεν είναι μόνο μια κινητική εκπαίδευση αλλά είναι και μια πολιτιστική, αφού ερευνούμε και μελετάμε τον ελληνικό πολιτισμό σε όλες του τις εκφάνσεις – φιλολογία αρχιτεκτονική, τέχνη, φιλοσοφία, μουσική, ιστορία, ανθρωπολογία και αρχαιολογία. Ενδιαφέρει φιλόλογους , χορευτές , ηθοποιούς , μουσικούς , ψυχολόγους , καλλιτέχνες και το γενικό κοινό που θέλουν να γνωρίσουν τον Ελληνικό πολιτισμό με την τέχνη και το θέατρο.\n«Η πρώτη γραμμή της ζωοφόρου» μικρές μαθήτριες του Κλασσικού Ελληνικού Χορού, Αγγλία , 2017\n«Άλμα Αθλητικό» μαθήτρια του Κλασσικού Ελληνικού Χορού, Αγγλία, 2017


Αστρική Προβολή: Ο Ήλιος Τινάζει Το Μαστίγιό Του ! (Βίντεο)\nΟ Ήλιος Τινάζει Το Μαστίγιό Του ! (Βίντεο)\nΤην εντυπωσιακή έκρηξη ενός ηλιακού νήματος που τινάζεται σαν μαστίγιο στο μήκος-ρεκόρ των 800.000 χλμ κατέγραψαν τα όργανα της NASA. Το φαινόμενο παρατηρήθηκε στις αρχές του περασμένου μήνα, το σχετικό βίντεο όμως δόθηκε μόλις στη δημοσιότητα ενώ η επακόλουθη μαγνητική καταιγίδα αναμένεται να φθάσει στη Γη την Τρίτη.\nΤα ηλιακά νήματα είναι μάζες πλάσματος οι οποίες εκτείνονται από την επιφάνεια του Ήλιου, τη φωτόσφαιρα, προς το στέμμα των καυτών αερίων που περιβάλλει το άστρο μας. Συγκρατούνται από μαγνητικές δυνάμεις και είναι ορατά σαν φωτεινές «θηλιές» που προεξέχουν προς τον ουρανό.\n«Όταν τα κοιτάζουμε από πάνω φαίνονται σκούρα, επειδή τα αέριά τους είναι ψυχρότερα σε σχέση με τη φωτόσφαιρα από κάτω τους, όταν όμως βλέπουμε ένα νήμα σε προφίλ με φόντο τον σκούρο ουρανό φαίνεται σαν ένας γιγαντιαίος λαμπερός βρόγχος» εξηγεί Ντέιβιντ Χάθαγουεϊ, ηλιακός φυσικός του Διαστημικού Κέντρου Μάρσαλ της NASA.\nΤα επακόλουθα της ηλιακής έκρηξης αναμένεται να φθάσουν στη Γη την 4η Σεπτεμβρίου. Η αμερικανική Εθνική Υπηρεσία Ωκεανών και Ατμόσφαιρας (NOAA) εξέδωσε πρόβλεψη για μικρής ως μέτριας έντασης μαγνητική καταιγίδα η οποία θα φέρει το σέλας σε διάφορα σημεία του ουρανού της Βόρειας Αμερικής.


Ενημερωτικές Ομιλίες από την Κινητή Μονάδα Καρδίτσας - MKO apostoli\nΜε μεγάλη επιτυχία πραγματοποιήθηκαν οι ομιλίες που διοργανώνει η Κινητή Μονάδα Καρδίτσας. Ο Βασίλης Κωτούλας, PhD συντονιστής εκπαιδευτικού έργου, ανέλυσε το θέμα: «Όταν ο γονέας αφηγείται ιστορίες και διαβάζει βιβλία στο παιδί του» ενώ ακολούθησε μια πολύ ενδιαφέρουσα ομιλία, από την Βάνα Μπιμπίκου, επισκέπτρια υγείας του Γενικού Νοσοκομείου Καρδίτσας, με θέμα: «Σακχαρώδης Διαβήτης και Πρόληψη». Η ανταπόκριση του κοινού υπήρξε μεγάλη, και ακολούθησε συζήτηση.\nΗ Κινητή Μονάδα Ψυχικής Υγείας της «ΑΠΟΣΤΟΛΗΣ» στην Καρδίτσα πραγματοποιεί κύκλο ομιλιών κάθε τελευταία Τρίτη του μήνα. Οι ομιλίες πραγματοποιούνται στην αίθουσα πολλαπλών χρήσεων της Δομής από διαφορετικό ομιλητή και θεματολογία κάθε φορά και είναι ανοιχτή προς το κοινό.\nΗ επόμενη προγραμματισμένη ομιλία είναι την Τρίτη 26 Μαρτίου 2019.\nΚοπή πρωτοχρονιάτικης πίτας στο «Καρέλλ�... ΠΑΝΑΓΙΑ – Η ΜΗΤΕΡΑ ΤΟΥ ΦΩΤΟΣ: Ένα σύγχρονο...


Διαίσθηση και Συνείδηση: Ο ρόλος της διαίσθησης στη μελέτη της συνείδησης | ...μια άλλη μορφή της συνείδησης\nΣτο λεξικό της κοινής νεοελληνικής του ιδρύματος Τριανταφυλλίδη, η ενόραση είναι «τρόπος\nγνώσης άμεσης, χωρίς την παρέμβαση του λογικού», ενώ η διαίσθηση είναι, μεταξύ άλλων, «απροσδιόριστη γνώση αυτού που δεν μπορεί να αποδειχτεί με τη λογική ή αυτού που δεν υπάρχει ακόμη».\nΣτο λεξικό της νεοελληνικής, βρίσκουμε ότι συνείδηση είναι «η άμεση αντίληψη που έχει το υποκείμενο για τις ψυχικές ενέργειές του (αντιλήψεις, σκέψεις, επιθυμίες) που εκπορεύονται από αυτό και που με την απήχησή τους επιστρέφουν σε αυτό.»\nΗ συνείδηση, λοιπόν, είναι η άμεση γνώση του εαυτού και, φυσικά, και των πραγμάτων των οποίων ο εαυτός είναι δράστης ή αποδέκτης. Η ίδια η ύπαρξη της συνείδησης, με άλλα λόγια, είναι διαισθητική γνώση, και δεν μπορεί να συναχθεί από άλλες προκείμενες.\nΠροσέξτε στο σημείο αυτό ένα σημαντικό ολίσθημα: «συνειδητοποιεί» κανείς «ένα γεγονός μέσα του - δηλαδή εκ προοιμίου αποδεχόμαστε ότι υπάρχει ένα γεγονός, ένα υποκείμενο σε σχέση αλληλεπίδρασης με το γεγονός, και ένα επίπεδο σύλληψης ή αναπαράστασης του γεγονότος, ως αντικειμένου, από το υποκείμενο. Η δε σύλληψη ή αναπαράσταση του γεγονότος είναι ιδιότητα του υποκειμένου και άρα διαφέρει από το ίδιο το γεγονός και αποτελεί μια βέβαιη άμεση γνώση του γεγονότος. Όλα αυτά θεωρούνται απολύτως δεδομένα παρότι το μόνο υποκειμενικά βέβαιο νοητικό γεγονός είναι η ίδια η συνειδητοποίηση, δηλαδή ότι υπάρχει μια ενσυνείδητη ιδέα. Το ότι η ιδέα αυτή είναι αντίλημμα, δηλαδή ότι αντιστοιχεί σε κάποιο άλλο νοητικό γεγονός, ότι κάτι συνέβη εντός του νου που έγινε συνειδητά αντιληπτό, είναι απλώς μια υπόθεση. Δυστυχώς λόγω της άμεσης βεβαιότητας της συνείδησης, δε νοείται συνήθως ως υπόθεση, και από αυτή τη θεμελιώδη αρχική παρεξήγηση πηγάζουν αμέτρητες ανακολουθίες και παρανοήσεις της μελέτης της συνείδησης.\nΤο θέμα της διάλεξης είναι πώς μπορούμε να αξιοποιήσουμε τις διαισθητικές μας αντιλήψεις για το νου και τη συνείδηση σε μια επιστημονική μελέτη της συνείδησης. Τι θα πρέπει, κατά τη γνώμη μου, να κάνουμε και τι να μην κάνουμε με τα ενδοσκοπικά, ιδιωτικά δεδομένα. Αν θα πρέπει να εστιάσουμε και να στοχαστούμε πάνω στα φαινόμενα, ως φαινομενολόγοι, αναζητώντας αισθητά και νοητά, ή τις βαθύτερες ουσίες των ψυχονοητικών φαινομένων, ή αν μπορούμε να χρησιμοποιήσουμε με καλύτερο τρόπο τις άμεσες γνώσεις μας, τις διαισθητικές γνώσεις μας για τον ψυχισμό.\nΘα προσπαθήσω με ένα παράδειγμα να σας προϊδεάσω για όσα έχω να πω. Υποθέστε ότι προσπαθείτε να λύσετε ένα μαθηματικό πρόβλημα. Συγκεντρώνεστε και σκέφτεστε το πρόβλημα, και ίσως το λύνετε με κάποιον τρόπο, ίσως όχι. Αυτό είναι ένα νοητικό έργο. Υποθέστε τώρα ότι προσπαθείτε να στοχαστείτε πάνω στον τρόπο που λύνετε το πρόβλημα. Καταπιάνεστε ξανά με το πρόβλημα όμως τώρα έχετε κατά νου να παρατηρήσετε και να περιγράψετε πώς σκέφτεστε όταν το λύνετε. Σας φαίνεται γνώριμο; Αυτό που υποστηρίζω είναι ότι δεν έχετε κανένα αξιόπιστο στοιχείο που να σας πείθει ότι παρατηρείτε τη λύση του προβλήματος. Το μόνο που γνωρίζετε είναι πως ασχολείστε με ένα άλλο νοητικό έργο, αυτό της ενδοσκόπησης. Για κάποιο λόγο, όποτε εκτελούμε ένα τέτοιο νοητικό έργο έχουμε την εντύπωση, την άμεση βεβαιότητα, πως ένα μέρος του νου μας κάνει μια δουλειά, την ίδια που έκανε και πριν (εδώ να λύνει ένα πρόβλημα) ενώ ένα άλλο μέρος του νου μας απέξω από το προηγούμενο μέρος παρακολουθεί το πρώτο μέρος και μας πληροφορεί γι αυτό.\nΑν θέλαμε να το ζωγραφίσουμε, στην πρώτη περίπτωση θα είχαμε το νου, ένα κουτί γεμάτο με επίλυση προβλήματος. Στη δεύτερη περίπτωση θα είχαμε το ίδιο κουτί, αφού μιλάμε για τον ίδιο νου, όμως τώρα θα είναι κομμένο στα δύο, το ένα μέρος με την επίλυση και το άλλο με την παρατήρηση - και κάπου εκεί θα πρέπει να βρίσκεται και ο εαυτός μας. Η κοινή διαίσθηση μας λέει πως το περιεχόμενου του κουτιού της πρώτης περίπτωσης ταυτίζεται με το περιεχόμενο του ενός μέρους της δεύτερης περίπτωσης. Η άποψή μου είναι πως αυτή η διαισθητική αντίληψη για τη συνείδησή μας είναι αβάσιμη και πιθανότατα λανθασμένη. Επειδή όμως είναι μια αντίληψη τόσο άμεση, διαδεδομένη και κοινή σε όλους μας, είναι κάτι που πρέπει να εξηγηθεί από μια επιστημονική θεωρία της συνείδησης, όπως πρέπει να εξηγηθεί και η επίλυση του προβλήματος. Άρα μας είναι χρήσιμη ως παρατήρηση, όχι ως εξήγηση.\nΜε δυο λόγια, εφόσον η διαίσθηση είναι αναπόσπαστο κομμάτι της συνείδησης, τότε αποτελεί έκφανση ή λειτουργία της και όχι περιγραφή της. Άρα η διαίσθηση μπορεί και πρέπει να αποτελεί πηγή παρατηρήσεων αναφορικά με τη συνείδηση, πεδίο φαινομένων προς εξήγηση. Όμως η διαίσθηση δεν μπορεί να αποτελεί πηγή εξηγήσεων για τη συνείδηση. Η κυκλικότητα και η ιδιωτικότητα των διαισθητικών περιγραφών για τη συνείδηση εμποδίζουν την επιστημονική μελέτη της συνείδησης.\nΕπιστημονικότητα και υποκειμενικότητα\nΚαι μια που είμαστε στα προκαταρκτικά, είναι μια καλή ευκαιρία να εξετάσουμε κατά πόσο έχει νόημα να μιλάμε για επιστημονική μελέτη της συνείδησης και αν αυτό είναι εφικτό στα πλαίσια του συνηθισμένου νοήματος που δίνουν οι επιστήμονες στο τι συνιστά επιστημονική διερεύνηση. Το ερώτημα είναι σοβαρό, όσο και απλό. Δεδομένου ότι η συνείδηση αποτελεί ιδιωτική εμπειρία και όχι δημόσιο παρατηρήσιμο, δεν είναι δυνατό ούτε να παρατηρηθεί ούτε να ελεγχθεί ούτε να επαναληφθεί (πώς θα ξέρουμε ότι πρόκειται για επανάληψη χωρίς ανεξάρτητο εξωτερικό κριτήριο αναφοράς και σύγκρισης;). Φαινόμενα που δεν είναι ούτε επαναλήψιμα ούτε παρατηρήσιμα κατά κανόνα θεωρούνται εκτός επιστήμης. Άρα, εύκολα μπορεί να συμπεράνει κανείς πως η συνείδηση δεν είναι κάτι που μπορεί να μελετηθεί επιστημονικά, και ορθώς μπορεί να εγκαταλειφθεί, βορά στους φιλόσοφους, τους θεολόγους, και διάφορους άλλους μυστήριους τύπους.\nΣτη θέση αυτή έχω δύο αντιρρήσεις. Η πρώτη έχει να κάνει με το κατά πόσο άλλα πράγματα, που θεωρούμε φυσικό να μελετάμε επιστημονικά στα πλαίσια της ψυχολογίας, είναι δημόσια παρατηρήσιμα. Ας κοιτάξουμε στο πεδίο της ψυχοφυσικής, εκείνο που γέννησε την επιστημονική ψυχολογία, και που θεωρείται και σήμερα ότι αποτελεί ένα ακρογωνιαίο λίθο θεμελίωσης της ψυχολογίας ή τουλάχιστον σύνδεσής της με τις φυσικές επιστήμες. Η ψυχοφυσική είναι ο κλάδος της ψυχολογίας της αντίληψης που μελετά τη σχέση μεταξύ των φυσικών και των νοητικών ποσοτήτων. Συνδέει δηλαδή συγκεκριμένα φυσικά μεγέθη με τα αποτελέσματα της αντίληψής τους. Για παράδειγμα, πόσο πρέπει να διαφέρουν σε ένταση ή συχνότητα δυο απλοί ήχοι ώστε να αντιληφθούμε ότι είναι διαφορετικοί; Πόσο σύντομο μπορεί να είναι ένα κενό χρονικό διάστημα μεταξύ δύο ερεθισμάτων ώστε να αντιληφθούμε ότι πρόκειται για δύο διακριτά ερεθίσματα και όχι για ένα συνεχές; Πόσο έντονη πρέπει να είναι μια φωτεινή αντίθεση για να αντιληφθούμε την ύπαρξη ενός οπτικού ερεθίσματος; Τέτοιες ερωτήσεις μελετούνται συστηματικά και με μεγάλη επιτυχία. Από τον κλάδο της ψυχοφυσικής έχουμε έναν πλούτο εμπειρικών περιγραφών των σχέσεων μεταξύ ερεθισμάτων και αντιλημμάτων. Οι περιγραφές αυτές είναι όχι απλώς χρήσιμες αλλά απολύτως απαραίτητες για τη μελέτη των εγκεφαλικών μηχανισμών της αντίληψης, διότι οριοθετούν και προσδιορίζουν το αποτέλεσμα της επεξεργασίας του φυσικού ερεθίσματος, σε κάποιο νοητικό στάδιο και επίπεδο περιγραφής. Άρα δεν υπάρχει καμία αμφιβολία ότι η ψυχοφυσική είναι εντός επιστήμης, και μάλιστα πολύ καλά θεμελιωμένη αφενός στη φυσική και αφετέρου στη νευροεπιστήμη.\nΑς σκεφτούμε λίγο καλύτερα τι μελετά η ψυχοφυσική, ποιο είναι δηλαδή το αντικείμενό της, αυτό που μετρά και με ποσοτικές μεθόδους περιγράφει, αναφορικά με άλλα μεγέθη. Τα φυσικά μεγέθη των ερεθισμάτων δεν αποτελούν το αντικείμενο της μέτρησης, αλλά την ανεξάρτητη μεταβλητή. Είναι μέρος του πειραματικού χειρισμού και όχι του μετρούμενου φαινομένου. Η ένταση του φωτός ή η συχνότητα του ήχου είναι το δεδομένο εισιόν, που παρέχεται από τον ερευνητή στο ψυχονοητικό σύστημα. Τι είναι αυτό που μετράται; Είναι η ρητή αναφορά του υποκειμένου, του ανθρώπου που κάθε φορά συμμετέχει στη διαδικασία μέτρησης εκτελώντας το πειραματικό έργο. Είναι το πάτημα του κουμπιού που δηλώνει ότι ανίχνευσε ή διέκρινε το ερέθισμα. Είναι το αποτέλεσμα μιας συνειδητής, ρητής απόφασης του ατόμου να δηλώσει κάτι για τον εσωτερικό του κόσμο, για την ιδιωτική του συνειδητή αντίληψη του ερεθίσματος. Είναι κάτι που υπάρχει στη συνείδηση του ατόμου, χωρίς κανένας άλλος να μπορεί να το παρατηρήσει - και αυτό ακριβώς θέλουμε να είναι, εφόσον στόχος μας είναι να μελετήσουμε το αντίλημμα.\nΓιατί θεωρούμε επιστημονική τη μελέτη αυτού του μη παρατηρήσιμου πράγματος, και μάλιστα το χρησιμοποιούμε με τόση επιτυχία εντός και εκτός του συγκεκριμένου κλάδου; Γιατί θεωρούμε τόσο σημαντικές τις καμπύλες ελάχιστης διακρίσιμης διαφοράς και το νόμο των σταθερών αναλογιών Weber-Fechner;\nΟ λόγος είναι ότι, αν και τα αντιλήμματα είναι ιδιωτικά, μπορούν να έχουν δημόσια παρατηρήσιμες συνέπειες που να είναι διυποκειμενικά επαναλήψιμες και αξιόπιστες. Όταν παρουσιάζουμε εκατό φορές έναν ήχο σε κάποιο άτομο, και ο ήχος αυτός γίνεται αντιληπτός τις 90 φορές από τις 100, αυτό δηλώνει μια συστηματικότητα. Κάθε παρατηρούμενη συστηματικότητα, κάθε απόκλιση από την ομοιογένεια ή την τυχαιότητα, είναι ένα φαινόμενο που επιδέχεται επιστημονική μελέτη και περιγραφή. Όταν παρουσιάζουμε εκατό διαφορετικούς ήχους από εκατό φορές τον καθένα στο ίδιο άτομο, και η καμπύλη της πιθανότητας ανίχνευσης συναρτήσει της φυσικής διαφοράς των ήχων είναι μια απλή και όμορφη μαθηματική συνάρτηση, τότε δεν έχουμε απλώς μια συστηματικότητα, αλλά ένα πολύ ισχυρό περιορισμό στη λειτουργία του συστήματος που μπορούμε να υποθέσουμε ότι παράγει αυτό το αποτέλεσμα. Χρειάζεται να υποθέσουμε ότι η ρητή απόκριση του ατόμου, το κάθε πάτημα του κουμπιού, διαμεσολαβείται από κάποιον εγκεφαλικό μηχανισμό ο οποίος λειτουργεί με τρόπο που να αντιστοιχεί στη συγκεκριμένη καμπύλη που λαμβάνουμε πειραματικά. Οποιαδήποτε εξήγηση δεν οδηγεί στην επιθυμητή καμπύλη είναι αναγκαστικά λανθασμένη. Οι υποθέσεις μας για τις θεωρητικές οντότητες που εμπλέκονται στην παραγωγή του αντιλήμματος δεν μπορούν να είναι ανεξέλεγκτες.\nΕπιπλέον, όταν παρουσιάζουμε τους ίδιους εκατό ήχους, από εκατό φορές τον καθένα, σε εκατό διαφορετικά άτομα, και προκύπτει για όλα τα άτομα το ίδιο αποτέλεσμα. δηλαδή εκατό φορές η ίδια μαθηματική καμπύλη, βασισμένη κάθε φορά σε δέκα χιλιάδες ανεξάρτητες μετρήσεις, τότε τα πράγματα είναι πολύ σοβαρά, και σίγουρα πολύ επιστημονικά. Όχι μόνο χρειαζόμαστε μια θεωρία που να παράγει το συγκεκριμένο σχήμα, αλλά χρειαζόμαστε μια θεωρία για τα αντιληπτικά συστήματα όλων των ανθρώπων, μια γενική θεωρία για την αντίληψη, η οποία να έχει το συγκεκριμένο παρατηρούμενο αποτέλεσμα. Το ότι για την καταγραφή της καμπύλης μεσολαβεί η υποκειμενικότητα• το ότι εκτός από την αντίληψη εμπλέκονται στην πειραματική διαδικασία η κρίση, η απόφαση και η κινητική απόκριση, τίποτα από αυτά δεν αναιρεί τη συστηματικότητα, άρα την ανάγκη για μια εξήγηση.\nΣυνεπώς η ψυχοφυσική είναι επιστημονικός κλάδος διότι αφορά σε μια διατομική συστηματικότητα. Μπορεί το στενό αντικείμενο της μελέτης της να είναι ιδιωτικό, μη παρατηρήσιμο, όμως τα δεδομένα της χαρακτηρίζονται από ενδοατομική και διατομική συστηματικότητα - δηλαδή από σταθερότητα, αξιοπιστία και διυποκειμενικότητα. Έτσι, η ψυχοφυσική, που μελετά ένα μικρό και συγκεκριμένο κομμάτι της συνείδησης, μπορεί να αποτελέσει μοντέλο, αφετηρία και παράδειγμα για τη μελέτη της υπόλοιπης συνείδησης, στο βαθμό που μπορούμε να βασιστούμε μεθοδολογικά στα ίδια κριτήρια, δηλαδή την ενδοϋποκειμενική και διυποκειμενική συστηματικότητα.\nΒεβαιότητα και ακρίβεια\nΑς επιστρέψουμε στο τι είναι συνείδηση και στην αμεσότητα με την οποία θεωρούμε πως γνωρίζουμε την απάντηση. Δυστυχώς, μαζί με την αμεσότητα έχουμε και τη βεβαιότητα. Και είναι πολύ εύκολο να μη δώσουμε προσοχή στη διάκριση μεταξύ της υποκειμενικής βεβαιότητας για κάτι που μπορεί να είναι και λάθος, και της γνώσης, δηλαδή της πεποίθησης εκείνης που είναι αληθής και δικαιολογημένη. Θέλω να πω ότι, παρότι είμαστε διαισθητικά βέβαιοι για το περιεχόμενο της συνείδησής μας, αυτό δε σημαίνει ότι έχουμε και σωστή αντίληψη γι’ αυτό.\nΕδώ δεν αναφέρομαι απλώς στις αντιληπτικές πλάνες. Φυσικά οι αντιληπτικές πλάνες είναι διασκεδαστικές και διδακτικές, όμως προκύπτουν ως χάσμα μεταξύ του αντιληπτού και του φυσικώς πραγματικού, και δεν αναδεικνύουν κάποια αντίφαση μεταξύ του υποκειμενικώς αντιληπτού και του υποκειμενικώς βέβαιου. Το ζήτημα δεν είναι αν βλέπω σωστά αυτό που υπάρχει στον κόσμο. Η εσωτερική συνοχή του υποκειμένου δεν διαταράσσεται όταν δυο ίσες γραμμές μου φαίνονται άνισες κλπ. Εκείνο στο οποίο αναφέρομαι είναι οι τεράστιες αποκλίσεις μεταξύ του τι νομίζω ότι βλέπω και τι πραγματικά βλέπω, δηλαδή μιλάω για εσωτερικές, εντός του υποκειμένου, αντιφάσεις. Οι αποκλίσεις αυτές έχουν σχετικά πρόσφατα γίνει ευρέως γνωστές, και έχουν ήδη επηρεάσει πολύ τη σύγχρονη σκέψη των φιλοσόφων για τη συνείδηση.\nΤα βασικά φαινόμενα στα οποία αναφέρομαι είναι η τύφλωση αλλαγής και η τύφλωση απροσεξίας. Η λέξη «τύφλωση» ακούγεται βαριά αλλά είναι μετάφραση του «blindness» και, αν λάβουμε υπόψη τη βαρύτητα των συνεπειών αυτών των φαινομένων, μπορεί κανείς να την πει μάλλον ελαφριά. Η τύφλωση αλλαγής είναι η αδυναμία μας να διακρίνουμε ευκρινείς και μεγάλης κλίμακας οπτικές διαφορές που συμβαίνουν μπροστά στα μάτια μας όταν η αντίληψή μας εμποδίζεται στιγμιαία τη χρονική στιγμή κατά την οποία συμβαίνουν οι μεταβολές. Η πρώτη ένδειξη για την ύπαρξη αυτού του φαινομένου ήταν αρκετά σύνθετη: οι ερευνητές επέφεραν κάποια αλλαγή στην εικόνα που κοίταζε κάποιος όταν ανιχνευόταν οφθαλμοκίνηση, διότι όσο κινούνται τα μάτια η οπτική πληροφορία δεν γίνεται αντιληπτή. Μέσα στο ελάχιστο αυτό χρονικό διάστημα, κατά τη διάρκεια της σακκαδικής κίνησης των οφθαλμών, μπορούσε κανείς να εξαφανίσει ένα αντικείμενο από το οπτικό πεδίο, να του αλλάξει χρώμα ή να το μετακινήσει, χωρίς αυτό να γίνει αντιληπτό. Φανταστείτε πως κοιτάτε μια φωτογραφία ενός δωματίου, και καθώς το βλέμμα σας προσηλώνεται σε διαφορετικά σημεία της φωτογραφίας, παρατηρώντας τα έπιπλα και τα αντικείμενα μέσα στο δωμάτιο, και διατηρώντας την προσοχή σας στη συγκεκριμένη φωτογραφία, εξαφανίζεται ένας καναπές, αλλάζει χρώμα ένας τοίχος, και άλλα τέτοια συνταρακτικά που όμως δεν γίνονται αντιληπτά. Δύσκολο να το φανταστεί ή να το πιστέψει κανείς, κι όμως αληθινό.\nΣήμερα η συνηθισμένη μέθοδος είναι πολύ απλούστερη, και απλώς μεταξύ των διαφορετικών εκδοχών της οπτικής σκηνής μεσολαβεί ένα κενό. Το φαινόμενο είναι τόσο συστηματικό και αξιόπιστο που μετράται όχι με την πιθανότητα να γίνει αντιληπτή η αλλαγή, αλλά με το χρονικό διάστημα που μεσολαβεί μέχρις ότου αυτή γίνει αντιληπτή. Δηλαδή δύο φωτογραφίες του ίδιου δωματίου, μία με καναπέ και μία χωρίς, εναλλάσσονται κάθε ένα ή δύο δευτερόλεπτα με ένα σύντομο κενό ανάμεσά τους, και παρ’ όλα αυτά μπορεί να χρειαστούν δεκάδες αλλαγές για να γίνουν αντιληπτές οι διαφορές σε ορισμένες περιπτώσεις.\nΤο δεύτερο εύρημα είναι και αυτό σχετικό με την οπτική προσοχή, και είναι ακόμα πιο εντυπωσιακό διότι δεν χρειάζεται κανέναν αφύσικο πειραματικό χειρισμό. Με απλά λόγια, όταν έχουμε στραμμένη κάπου την προσοχή μας, μπορεί να συμβούν ένα σωρό πράγματα μπροστά στα μάτια μας χωρίς να το πάρουμε χαμπάρι. Η φημισμένη πλέον επίδειξη αυτού του φαινομένου είναι με το βίντεο δύο ομάδων μπάσκετ που αλλάζουν πάσες με τη μπάλα μέσα σ’ ένα γήπεδο. Ο παρατηρητής επιφορτίζεται με το έργο να μετρήσει πόσες πάσες αλλάζει μια από τις δυο ομάδες, κι ενώ επιδίδεται στο έργο αυτό, ένας τύπος με στολή γορίλα περνά απ’ το γήπεδο ανάμεσα στις δυο ομάδες, μέσα στη μέση της οθόνης, εντελώς απαρατήρητος από ένα μεγάλο ποσοστό θεατών. Είναι δύσκολο να πιστέψει κάποιος, ξαναβλέποντας το βίντεο αργότερα και χωρίς να μετράει πάσες, ότι θα ήταν ποτέ δυνατό να μη δει ολόκληρο γορίλα μπροστά στα μάτια του. Δύσκολο ή εύκολο, συνηθισμένο ή ακραίο, είναι αλήθεια. Και η αλήθεια αυτή μας λέει κάτι για την επίγνωσή μας του οπτικού πεδίου, και για τη συνείδησή μας γενικότερα.\nΜια πιο απλή επίδειξη της ασυμφωνίας μεταξύ της αντίληψής μας και της άμεσης βεβαιότητας που έχουμε γι’ αυτή μπορεί να γίνει στο σπίτι με ελάχιστη προετοιμασία. Χρειάζεται μόνο μερικές χρωματιστές κάρτες τις οποίες παρουσιάζουμε στην άκρη του οπτικού πεδίου. Μπορούμε εύκολα να επιβεβαιώσουμε ότι τις βλέπουμε όταν κινούνται, δεν μπορούμε όμως να δούμε τι χρώμα είναι. Αυτό άλλωστε είναι αναμενόμενο αν λάβουμε υπόψη την κατανομή και τις ιδιότητες των φωτοϋποδοχέων στον αμφιβληστροειδή. Αν το καλοσκεφτείτε, αυτό σημαίνει πως το οπτικό μας πεδίο είναι άχρωμο στις άκρες. Δηλαδή τα πράγματα που αντιλαμβανόμαστε με την άκρη του ματιού μας, ο άνθρωπος που κάθεται δίπλα σας αυτή τη στιγμή, δεν έχει χρώμα στην αντίληψή σας. Πιθανότατα ακόμα και αυτή η μικρή και ασήμαντη παρατήρηση σας εκπλήσσει. Το ότι σας εκπλήσσει, όπως εξέπληξε και μένα όταν το πρωτοέμαθα (και το δοκίμασα για να το πιστέψω), είναι μια πολύ σημαντική διατομική συστηματικότητα.\nΗ έκπληξη, όπως λέει ο διάσημος φιλόσοφος του νου Ντάνιελ Ντένετ• η έκπληξη είναι θαυμάσια εξαρτημένη μεταβλητή. Και αυτό διότι η έκπληξη σημαίνει ότι η εξέλιξη ήταν απρόσμενη. Αλλά για να θεωρηθεί απρόσμενη μια εξέλιξη, αυτό σημαίνει ότι υπήρχαν προσδοκίες, οι οποίες δεν επιβεβαιώθηκαν - αλλά αντίθετα παραβιάστηκαν. Το να έχουμε προσδοκίες για την αντίληψή μας είναι απολύτως φυσικό και αναμενόμενο, και στην προκείμενη περίπτωση εξαιρετικά διαφωτιστικό, διότι χάρη στην έκπληξη μπορούμε να συμπεράνουμε πως, όποιες κι αν ήταν οι ακριβείς προσδοκίες μας, ρητές ή άρρητες, ήταν σίγουρα λανθασμένες. Κι όταν η έκπληξη είναι διυποκειμενικά αξιόπιστη, αυτό σημαίνει πως οι κοινές μας προσδοκίες για την αντίληψή μας, η οπτική μας επίγνωση με άλλα λόγια, είναι παραπλανητική.\nΠροσοχή: αυτό δεν σημαίνει ότι η οπτική μας αντίληψη είναι ανακριβής ως προς το περιβάλλον (αυτό συμβαίνει, αλλά είναι άλλο θέμα). Εδώ μιλάμε για το κατά πόσο μπορούμε να έχουμε εμπιστοσύνη στην άμεση γνώση μας για την ίδια μας τη συνείδηση. Η άμεση γνώση μας σας γενικές γραμμές μας υποδεικνύει πως το οπτικό μας πεδίο είναι πλήρως καθορισμένο, με τις οπτικές του ιδιότητες προσδιορισμένες και με πλούσιες αναπαραστάσεις των αντικειμένων που υπάρχουν μέσα σ’ αυτό. Αναπαραστάσεις σταθερές, που περιλαμβάνουν όχι μόνο τις οπτικές ιδιότητες των αντικειμένων αλλά και τις σχετικές τους θέσεις και χωρικές ιδιότητες. Και έρχονται μερικά απλά πειραματάκια να μας αποδείξουν πέρα από αμφισβήτηση ότι αυτό που νομίζουμε για την ίδια μας την αντίληψη μπορεί να είναι ανακριβές.\nΕκείνο που θέλω να πω είναι πως οι ιδέες που έχουμε για την άμεση γνώση μας, παρότι συνοδεύονται από υποκειμενική βεβαιότητα, δεν είναι καθόλου εγγυημένο ότι είναι ακριβείς. Και το χειρότερο είναι πως δεν υπάρχει κανένας τρόπος να διακρίνουμε από μέσα, χωρίς πειράματα και εξωτερική ματιά, πότε οι ιδέες μας αυτές είναι ακριβείς και πότε όχι. Η σχετική συζήτηση στους φιλοσοφικούς κύκλους έχει φτάσει στο σημείο να θέτει εδώ και λίγα χρόνια το ερώτημα μήπως όλη η οπτική μας αντίληψη συνιστά μια μεγαλειώδη οφθαλμαπάτη. Μπορεί η απάντηση προς το παρόν να τείνει προς το όχι, ότι δεν είναι όλα μια οφθαλμαπάτη, δύσκολα όμως μπορούμε πλέον να υποστηρίξουμε ότι η διαισθητική μας αντίληψη για την αντίληψη είναι καλός οδηγός για να μας καθοδηγήσει προς μια ακριβή περιγραφή της πραγματικότητας - ούτε καν της δικιάς μας, ατομικής και υποκειμενικής πραγματικότητας.\nΓίνεται περιγραφή από μέσα;\nΘα ρωτάγατε ποτέ την ηλεκτρική σας σκούπα πώς λειτουργεί; Υποθέτω πως όχι. Ούτε το σκύλο σας, φαντάζομαι. Ίσως επειδή δεν μπορούν να απαντήσουν. Αν υποθέσουμε ότι οι μηχανικοί του μέλλοντος κατασκευάζουν έναν πολύ προχωρημένο υπολογιστή, και τον προγραμματίζουν για να περάσει το τεστ του Τιούρινγκ, δηλαδή να μπορεί να κάνει μια συζήτηση με τρόπο που να μη γίνεται αντιληπτό ότι πρόκειται για υπολογιστή και όχι για άνθρωπο. Προφανώς για να συμβεί αυτό πρέπει πρώτα να μάθουμε πολλά περισσότερα απ’ όσα ξέρουμε σήμερα αναφορικά με τις γλωσσικές λειτουργίες. Όμως η τεχνολογία είναι τζάμπα στα φανταστικά πειράματα, οπότε αυτό δεν είναι εμπόδιο. Προγραμματίζουν λοιπόν οι φανταστικοί τεχνικοί μας το φανταστικό υπολογιστή μας και του δίνουν γλωσσική ικανότητα καθώς και έναν πλούτο γνώσεων σαν αυτές που έχει ένας καθημερινός άνθρωπος. Γνώσεις για τον κόσμο, για τους ανθρώπους και, φυσικά, κάποιες γνώσεις για τον εσωτερικό ψυχικό κόσμο του ανθρώπου, έτσι ώστε να μπορεί να απαντά σε ερωτήσεις για το «πώς νιώθει» και «αν βλέπει» και τέτοια πράγματα. Ας υποθέσουμε ότι σε κάποιο βαθμό, έστω και όχι τέλεια, ο υπολογιστής αυτός έχει μια τέτοια μεγάλη βάση πληροφοριών και τις κατάλληλες διεργασίες γλωσσικής αλληλεπίδρασης.\nΗ ερώτηση είναι: θα περιμένατε από τον υπολογιστή αυτό να μπορεί να απαντήσει με ακρίβεια για τις λειτουργίες με τις οποίες προγραμματίστηκε; Θα περιμένατε να σας περιγράψει το πρόγραμμα βάσει του οποίου λειτουργεί; Θα περιμένατε να σας περιγράψει πώς λειτουργούν τα ηλεκτρονικά του ή με ποιους αλγόριθμους διαλέγει κάθε φορά πώς να απαντήσει; Εγώ δεν θα το περίμενα. Και δεν θα το περίμενα, για τρεις λόγους: πρώτον, αν απαντούσε τέτοια ερώτηση θα αποτύγχανε στο τεστ διότι κανένας κανονικός άνθρωπος δεν γνωρίζει τέτοια πράγματα για τον εαυτό του, δηλαδή με ποιους αλγόριθμους λειτουργεί ο νους του. Δεύτερον, διότι αν απαντούσε θα έπρεπε να δώσει τις απαντήσεις που δίνει ο άνθρωπος αναφορικά με τις ανθρώπινες λειτουργίες και άρα θα έκανε αντικειμενικά λάθος διότι οι δικές του λειτουργίες έχουμε δεχτεί πως είναι απλώς ένα πρόγραμμα συνδυασμού και ανταλλαγής πληροφοριών, το οποίο εκτελείται από ηλεκτρονικά κυκλώματα και περιγράφεται από μια γλώσσα προγραμματισμού. Τρίτον, και σημαντικότερο, διότι δεν θα έχει προγραμματιστεί για ν’ απαντά ερωτήσεις για τη φύση του, ή για τις λειτουργίες του. Θα έχει προγραμματιστεί για να απαντά ερωτήσεις για τη ζωή, τον καιρό, τις τιμές των φρούτων, και ίσως για τις δημοφιλείς τηλεοπτικές σειρές. Αυτά είχε προγραμματιστεί να απαντά, αυτά θα απαντούσε.\nΟ δικός μας νους τι είναι φτιαγμένος να γνωρίζει και ν’ απαντά; Ας προσπαθήσουμε να μας δούμε απ’ έξω, όπως θα μας έβλεπε ο μυθικός αρειανός επιστήμονας.\nΕίμαστε βιολογικές μηχανές, και μεταξύ άλλων διαθέτουμε κάποιες νοητικές δεξιότητες. Μ’ αυτές τις δεξιότητες λειτουργούμε, επιβιώνουμε και αναπαραγόμαστε μέσα στο φυσικό και κοινωνικό περιβάλλον μας. Το αν μας προγραμμάτισε ένας φανταστικός μηχανικός, ένας θεός, ή αν προκύψαμε έτσι μέσα από τη διαδικασία της εξέλιξης δεν παίζει κανένα ρόλο για την τωρινή μας κατάσταση. Ως μηχανές που εκτελούμε κάποιες λειτουργίες, μεταξύ των οποίων και νοητικές, λογικό είναι να διαθέτουμε τη γνώση εκείνη που είναι απαραίτητη για τις λειτουργίες αυτές, είτε ως αναπαράσταση είτε ως δυνατότητα. Έχουμε κανένα λόγο, εκτός από την υποκειμενική μας διαίσθηση, να πιστεύουμε ότι οι νοητικές μας δυνατότητες περιλαμβάνουν την αυτοπεριγραφή μας; Γιατί δικαιολογείται ο αρειανός να μας ρωτήσει τη γνώμη μας για τις νοητικές μας λειτουργίες όταν δεν δικαιολογούμαστε εμείς να ρωτήσουμε τον υπολογιστή μας για τις δικές του;\nΗ απάντηση που δίνω εγώ είναι ότι δεν δικαιολογείται καμία τέτοια ερώτηση σε καμία περίπτωση. Ο νους είναι μια λειτουργία της βιολογικής μηχανής. Το να περιμένουμε από τη λειτουργία αυτή να μας πληροφορήσει είτε για τον εαυτό της είτε για το μηχανισμό που την υλοποιεί είναι σα να περιμένουμε από την εκπομπή που παίζει στην οθόνη να πληροφορηθούμε για τη χημική επίστρωση της οθόνης και τα ηλεκτρονικά κυκλώματα της τηλεόρασης.\nΚι όμως, νομίζουμε πως με τη σκέψη μας μπορούμε να δούμε τη σκέψη μας. Η αυτοαναφορικότητα δε μας ενοχλεί. Φανταζόμαστε πως είναι δυνατό να έχουμε μέσα στη σκέψη μας μια αναπαράσταση της σκέψης μας και να μιλάμε γι’ αυτή σα να ήταν κάποιο αντικείμενο. Όμως για να έχουμε μια ακριβή αναπαράσταση της σκέψης μέσα στη σκέψη θα πρέπει η αναπαριστώμενη σκέψη να αναπαριστά κι αυτή τη σκέψη... και ούτω καθεξής. Η αναδρομή είναι ατέρμονη - και προφανής.\nΘυμίζω το παράδειγμα που ανέφερα στην αρχή. Η επίλυση ενός μαθηματικού προβλήματος είναι μια νοητική λειτουργία. Η σκέψη ότι επιλύουμε ένα μαθηματικό πρόβλημα είναι μια άλλη νοητική λειτουργία. Πώς μπορούμε να υποστηρίζουμε ότι παρατηρούμε τη νοητική μας λειτουργία της επίλυσης του προβλήματος; Δεν είναι δυνατό μια νοητική λειτουργία να αποτελεί αντικείμενο μιας άλλης νοητικής λειτουργίας του ίδιου υποκειμένου, ταυτόχρονα. Πόσους νόες διαθέτει πια αυτό το υποκείμενο; Έναν στη γωνία που λύνει το πρόβλημα, κι έναν πιο δω που κοιτάζει τον άλλο πώς το λύνει; Πώς το φανταζόμαστε αυτό; Ποιος από τους δύο είναι το υποκείμενο, και πού πάει στην άλλη περίπτωση;\nΗ χαλαρότητα με την οποία αντιμετωπίζονται αυτές οι ιδέες στην επιστημονική και φιλοσοφική κοινότητα είναι, κατά τη γνώμη μου, ενδεικτική της στενότητας του πλαισίου μέσα στο οποίο είναι εξελικτικά καθορισμένος να λειτουργεί ο νους. Είμαστε τόσο ασφυκτικά περιορισμένοι από τις κοινές νοητικές μας δυνατότητες που δυσκολευόμαστε ακόμα και να συλλάβουμε ότι μπορεί να υπάρχει πρόβλημα, ένα επεξηγηματικό κενό. Η ίδια η βεβαιότητα της άμεσης γνώσης λειτουργεί ως εμπόδιο για την πραγματική γνώση, ως περιοριστικό φράγμα στην καθαρή σκέψη. Νομίζω πως είναι καιρός, όσοι θεωρούν την άμεση πληροφορία ως περιγραφική των νοητικών διεργασιών, να σκιαγραφήσουν, αδρά έστω, ένα μοντέλο νοητικής λειτουργίας όπου να φαίνεται ποιες νοητικές αναπαραστάσεις, πώς και με ποιον τρόπο αλληλεπιδρούν έτσι ώστε να δικαιολογείται κανείς να υποστηρίξει ότι η αυτοπαρατήρηση είναι αντίληψη της νοητικής λειτουργίας και όχι μια ξεχωριστή νοητική λειτουργία άσχετη με αυτό που υποτίθεται ότι παρατηρείται.\nΥποστηρίζω ότι η ιδέα που έχουμε για την αυτοσυνείδησή μας είναι ανακριβής, όπως και η ιδέα που έχουμε για την οπτική αντίληψή μας. Άρα, η θέση ότι μπορούμε να περιγράψουμε τη συνείδησή μας διαισθητικά, από μέσα, πάσχει και στα δύο μέτωπα: είναι και λογικά ανακόλουθη λόγω της αυτοαναφοράς, και εμπειρικά ανακριβής στο δικό της γήπεδο, μέσα στο πεδίο της ιδιωτικής υποκειμενικότητας. Είναι καιρός να εγκαταλείψουμε αυτή την αδιέξοδη και τελικά αφελή ιδέα, ότι η αυτοπαρατήρηση παρέχει χρήσιμες περιγραφές για τη συνείδηση, και να στραφούμε σε άλλες μεθοδολογίες μελέτης της συνείδησης, χρησιμοποιώντας τη φαινομενολογία ως φαινόμενο προς εξήγηση και όχι ως μέθοδο εξήγησης.\nΣτο προτελευταίο μέρος της διάλεξής μου θέλω να χρησιμοποιήσω ένα έμμεσο επιχείρημα κατά της διαισθητικής προσέγγισης στη συνείδηση - για την ακρίβεια, ένα επιχείρημα με δύο χωριστά μέρη, τα οποία βασίζονται σε μια πρόχειρη ανάγνωση της μέχρι τώρα πορείας της επιστημονικής προόδου (σε άλλα γνωστικά πεδία) και της παντελούς έλλειψης προόδου στο θέμα της συνείδησης.\nΤο πρώτο μέρος του επιχειρήματος βασίζεται στην απλή παρατήρηση ότι η επιστήμη προόδευσε όταν, και μόνον όταν, ξεπέρασε τις αφελείς διαισθητικές αντιλήψεις του παρελθόντος. Οι ριζοσπαστικές αναθεωρήσεις της σύλληψής μας για τον κόσμο και για τον εαυτό μας, που μας επέτρεψαν να βελτιώσουμε τις ικανότητες πρόβλεψης των φυσικών φαινομένων και, ελπίζουμε, και την κατανόησή τους, συνίστανται σε συνειδητοποίηση, απόρριψη και αντικατάσταση των φαινομενικά βάσιμων παραδοχών μας, αυτών που φαντάζουν «προφανείς» σε κάθε άνθρωπο αλλά είναι, δυστυχώς, λανθασμένες.\nΤι πιο απλό από το να υποθέσει κανείς πως ένα αντικείμενο κινείται μόνο όταν κάτι το σπρώχνει; Είναι προφανές! Τόσο προφανές, όσο και λάθος• όμως χρειάστηκαν χιλιάδες χρόνια σκέψης για να φτάσει ο άνθρωπος να συλλάβει τη σχέση δύναμης κι επιτάχυνσης και το ρόλο της τριβής στο πλαίσιο και την κλίμακα μέσα στα οποία συνήθως ο ίδιος ο άνθρωπος λειτουργεί. Τι πιο προφανές από το πάνω και το κάτω; - μέχρι να συλλάβει κανείς το σχήμα του πλανήτη και τη θέση του στο σύμπαν. Τι πιο προφανές από τη συμπαγή σύσταση των στερεών; Κανείς δεν περνά μέσα από τοίχους! Κι όμως, σήμερα ξέρουμε πως η διαφορά μεταξύ στερεών και αερίων δεν έχει να κάνει με το αν γεμίζουν το χώρο ή όχι, αλλά με το πόσο περιθώριο κίνησης έχουν τα μόρια στο κάθε υλικό. Και ξέρουμε πως το αν κάτι περνάει μέσα από κάτι άλλο ή όχι έχει να κάνει με τις αλληλεπιδράσεις και τις ενεργειακές καταστάσεις των υποατομικών σωματιδίων και όχι με το αν η ύλη είναι σε στερεή η υγρή φάση. Νομίζω πως δε χρειάζεται να ξεφύγουμε σε πιο εξωτικές αναθεωρήσεις στη φυσική για να πιστέψουμε πως πρόοδος είναι η τεκμηριωμένη απόρριψη του προφανούς.\nΔεν είναι όμως μόνο η φυσική που προχωρά πετώντας τα βαρίδια της άμεσης βεβαιότητας. Προφανής είναι και η ύπαρξη ζωής, τόσο προφανής όσο η διάκριση ανάμεσα στην πέτρα και τη σαύρα που λιάζεται πάνω της. Και μετά η σαύρα έγινε μικρά κομματάκια, ιστοί που απαρτίζονται από κύτταρα, που συγκροτούνται από μόρια, που αλληλεπιδρούν σύμφωνα με τους κοινούς και καθόλου προφανείς φυσικούς νόμους. Φυσικοχημεία. Μπορεί να μην είμαστε σε θέση να περιγράψουμε το σύστημα «σαύρα» γράφοντας εξισώσεις, και ίσως ποτέ να μη μπορέσουμε να το πετύχουμε αυτό, είμαστε όμως βέβαιοι πως η φυσικοχημεία επαρκεί για να δικαιολογήσει όλα τα παρατηρούμενα φαινόμενα της ζωής, χωρίς επιπλέον υποθέσεις, ζωικά πνεύματα και τέτοια. Η κατάρριψη του προφανούς στο θέμα της ζωής βρίσκει ακόμα δυσκολίες όταν συναντά τις κατηγορικές ανάγκες του ανθρώπου, όπως να προσδιοριστεί πότε μια ανθρώπινη ζωή αρχίζει και πότε ακριβώς τελειώνει. Γιατροί, φιλόσοφοι, βιολόγοι, νομικοί, μέχρι και παπάδες ακόμα, συζητούν και δεν μπορούν να βγάλουν άκρη, διότι η προφανής και άμεση βεβαιότητα όλων μας συγκρούεται με την αναμφισβήτητη πραγματικότητα της επιστήμης, ότι τέτοια στιγμή έναρξης ή λήξης δεν υπάρχει. Η επιστήμη πάει μπροστά, εμείς όχι και τόσο.\nΚι άλλα προφανή, όπως η κατάρα (του θεού, του μάγου ή του ανθρώπου), που έγινε μικρόβια, και ο δαιμονισμός, που έγινε ψυχική νόσος, και αμέτρητα άλλα. Με δυο λόγια, η διαισθητική προσέγγιση στα πράγματα είναι ο αποδεδειγμένα χείριστος οδηγός αναφορικά με την κατάκτηση πραγματικής γνώσης για τον κόσμο. Και μόνο με βάση το ιστορικό προηγούμενο θα έπρεπε, αντί να συζητάμε ακόμα για τις φαινομενολογικές προσεγγίσεις στη συνείδηση, να αναλύουμε και να εξετάζουμε όλες τις άμεσες βεβαιότητές μας με το ρητό εκ προοιμίου σκοπό να τις απορρίψουμε, ακόμα κι αν δεν έχουμε καμία καλύτερη ιδέα για να τις αντικαταστήσουμε αμέσως. Η μόνη πιθανή χρησιμότητα της αυτοπαρατήρησης είναι να καταγράψουμε τις πεποιθήσεις που μας προκαλεί και να τις θεωρήσουμε συλλήβδην λανθασμένες. Το πιθανότερο είναι ότι η στρατηγική αυτή θα επιταχύνει την κατανόηση των ψυχονοητικών φαινομένων, διευκολύνοντας τη συνήθως δύσκολη και χρονοβόρα διαδικασία των σταδιακών ανακαλύψεων, με όλα τα προβλήματα προσέγγισης και αποδοχής που συνήθως αυτές συνεπάγονται.\nΤο δεύτερο σκέλος του επιχειρήματος αυτού έχει να κάνει με την ως τώρα ενασχόληση των στοχαστών με το συγκεκριμένο ζήτημα, δηλαδή με τη διαισθητική προσέγγιση στη μελέτη της συνείδησης. Η προσέγγιση αυτή έχει κυριαρχήσει στη συστηματική σκέψη από τις απαρχές τις καταγεγραμμένης φιλοσοφίας, και νομίζω πως είναι δίκαιο να πούμε πως δεν έχει οδηγήσει σε καμία πρόοδο. Τόσοι και τόσοι έξυπνοι και δημιουργικοί άνθρωποι, αδιαμφισβήτητου πνευματικού βεληνεκούς, το έχουν σκεφτεί διεξοδικά το ζήτημα και δεν έχουμε καταλήξει πουθενά. Όσο μάλιστα περνά ο καιρός τόσο πολλαπλασιάζονται οι ιδέες, αντί να συγκλίνουμε σε κάτι, χωρίς όμως να έχουμε κάτι ουσιαστικό να προσθέσουμε που να μη μπορεί κάποιος να βρει τις ρίζες του σε κάποιον Πλάτωνα ή Καρτέσιο ή Χούσερλ. Δεν γνωρίζω κανένα άλλο θέμα του ευρύτερου πεδίου των φυσικών επιστημών που να έχει απασχολήσει τόσον καιρό τόσους άξιους στοχαστές και να έχει μηδενικό αποτέλεσμα. Δυόμιση χιλιάδες χρόνια το σκέφτηκαν οι καλύτεροι που έχουμε, αξιοποιώντας προσεκτικά και συστηματικά την άμεση βεβαιότητα που τους προσφέρει ο στοχασμός πάνω στον εαυτό και στα ψυχονοητικά. Τι καινούριο ή καλύτερο μπορεί να προσφέρει ο οποιοσδήποτε σημερινός στοχαστής που παρατηρεί τον εαυτό του; Τίποτα.\nΚαι το τίποτα αυτό, πατάει σε δύο πόδια: Το ένα είναι ότι ο δρόμος είναι ήδη πολυταξιδεμένος και καλά ανοιγμένος, οι πορείες χαρτογραφημένες, χωρίς εκπλήξεις. Δύσκολο να ανακαλύψει κανείς νέες χώρες και ιθαγενείς πολιτισμούς στην Πάρνηθα. Τουλάχιστον ο Πλάτωνας ήταν τυχερός διότι εκτός από οξυδερκής στοχαστής ήταν και πρώτος στην περιοχή. Το δεύτερο μέρος του τίποτα είναι ότι οι άνθρωποι είμαστε σε γενικές γραμμές όμοιοι. Τουλάχιστον έτσι νομίζουμε. Αν οι άνθρωποι, ως εξελιγμένο είδος με κοινά χαρακτηριστικά, έχουμε πάνω-κάτω τον ίδιο τρόπο σκέψης, δηλαδή τα ίδια ψυχονοητικά γνωρίσματα, τότε λίγο-πολύ σε όλους μας τα ίδια πράγματα θα φαίνονται προφανή, με άμεση βεβαιότητα. Συνεπώς το πρόβλημα δεν είναι απλώς ότι τα ‘χουν ήδη σκεφτεί άλλοι. Το πρόβλημα είναι ότι και μεις είμαστε ίδιοι με τους προηγούμενους, οπότε αν βασιστούμε στην ίδια μέθοδο θα πάρουμε και τα ίδια αποτελέσματα. Δηλαδή τίποτα. Δεν έχουμε κανένα λόγο να πιστεύουμε ότι οι άξιοι στοχαστές του σήμερα θα είναι πιο αποτελεσματικοί από τους άξιους στοχαστές του χτες όταν χρησιμοποιούν ακριβώς την ίδια μέθοδο, διότι έχουν τους ίδιους ψυχονοητικούς μηχανισμούς και άρα τις ίδιες διαισθητικές αντιλήψεις και αυτοαντιλήψεις.\nΣυμπερασματικά, η ετυμηγορία της επιστημονικής προόδου, τόσο σε άλλα πεδία όπου όντως υπήρξε πρόοδος, όσο και στο πεδίο της συνείδησης όπου δεν υπήρξε αντίστοιχη πορεία, υποδεικνύει ότι το τελευταίο πράγμα που θα πρέπει να εμπιστευόμαστε είναι η διαισθητική μας αντίληψη για τα φαινόμενα.\nΈνας σύγχρονος ρόλος για τη φαινομενολογία\nΈνας σύγχρονος ρόλος για\nΈχω λοιπόν παρουσιάσει μια σειρά από επιχειρήματα για να υποστηρίξω την αντίθεσή μου στην ενδοσκόπηση ως μεθοδολογικό εργαλείο, δηλαδή την αντίθεσή μου στο σύνολο σχεδόν των προσεγγίσεων στη σύγχρονη, δήθεν επιστημονική, μελέτη της συνείδησης. Νομίζω είναι σαφές γιατί πιστεύω πως η διαισθητική προσέγγιση δεν έχει αποφέρει και δεν πρόκειται να αποφέρει καρπούς για την κατανόηση της συνείδησης όσο χρησιμοποιείται για την παραγωγή εξηγήσεων. Θα ήθελα, τελειώνοντας, να αναφερθώ στον αναγκαίο ρόλο της διαίσθησης για τη μελέτη της συνείδησης. Διότι χωρίς αξιοποίηση της άμεσης βεβαιότητας δεν είναι δυνατό να πετύχουμε μια περιγραφή της.\nΗ βασική θέση είναι ότι η λειτουργία της συνείδησης, ως ψυχονοητικό φαινόμενο, είναι κάτι που ανήκει στο χώρο έρευνας και θεωρίας της σύγχρονης πειραματικής ψυχολογίας και της γνωσιακής νευροεπιστήμης. Όπως ισχύει και για τα άλλα ψυχονοητικά φαινόμενα, και κατά το προεξάρχον υπόδειγμα της ψυχοφυσικής, το ζητούμενο είναι μια περιγραφή της ενδοατομικής και διατομικής συστηματικότητας. Χρειαζόμαστε δηλαδή μια καλή θεωρία που θα μας εξηγεί γιατί έχουμε τις συγκεκριμένες άμεσες βεβαιότητες που έχουμε, όταν τις έχουμε, και γιατί όχι κάποιες άλλες. Θα μας εξηγεί γιατί κάτι είναι διαισθητικά προφανές ενώ κάτι άλλο φαντάζει αδιανόητο. Θα μας εξηγεί πώς και γιατί παράγονται τα αντιλήμματα με τον τρόπο που τα αντιλαμβανόμαστε, πώς και γιατί προκύπτει ο ποιοτικός και ιδιωτικός χαρακτήρας των σκέψεων και των αισθήσεων. Θα μας εξηγεί πώς παράγονται οι πεποιθήσεις μας αναφορικά με την αντίληψή μας (τόσο οι σωστές όσο και οι λανθασμένες), ποια είναι η ενδοσκοπική λειτουργία, πώς παράγεται η βούληση, η πρόθεση, και ο υποκειμενικός χαρακτήρας των συγκινήσεων. Και τα λοιπά.\nΜε δυο λόγια, χρειαζόμαστε μια καλή και ολοκληρωμένη θεωρία για τη συνείδηση όπως τη χρειαζόμαστε και για όλα τα υπόλοιπα φαινόμενα, και για να κατασκευάσουμε μια τέτοια θεωρία χρειαζόμαστε μια βάση παρατηρήσεων τις οποίες θα πρέπει να περιγράφει η θεωρία. Η βάση των παρατηρήσεων, προφανώς και αναγκαστικά, θα πρέπει να προκύψει από τη φαινομενολογία, από την «εσωτερική» παρατήρηση των ψυχονοητικών φαινομένων, διότι η εξήγηση της συνείδησης θα πρέπει να περιγράφει ακριβώς αυτή την εσωτερική παρατήρηση. Το φαινόμενο της αυτοπαρατήρησης, αντί για μεθοδολογικό εργαλείο εξήγησης του νοητικού μας κόσμου από την οπτική γωνία του πρώτου προσώπου, θα είναι πηγή παρατηρήσεων που θα πρέπει να εξηγηθούν εξωτερικά, από την οπτική γωνία του τρίτου προσώπου.\nΗ λέξη φαινομενολογία χρησιμοποιείται εδώ με πιο χαλαρή έννοια από αυτή που της δίνουν οι φιλόσοφοι που ασχολούνται με το θέμα, χωρίς αυτό να σημαίνει πως πρόκειται για εντελώς διαφορετικά πράγματα. Δεν αναφέρομαι στο φιλοσοφικό ρεύμα της φαινομενολογίας των Χούσερλ, Σαρτρ και Χάιντεγγερ και στις λεπτές αποχρώσεις του προ-συνειδητού, του υποκειμένου και της καθαρής ουσίας των πραγμάτων που πραγματεύεται. Άλλωστε δεν τα γνωρίζω αυτά τα πράγματα. Χρησιμοποιώ τον όρο «φαινομενολογία» όπως και οι περισσότεροι μη φιλόσοφοι σήμερα, τουλάχιστον στη γνωσιακή επιστήμη, για να αναφερθώ σε μια περιγραφή πρώτου προσώπου των συνειδητών καταστάσεων, των δεδομένων της εμπειρίας, όπως αυτά φαίνονται στο υποκείμενο της εμπειρίας. Με την έννοια αυτή, η λέξη «φαινομενολογία» δε σημαίνει περισσότερα από την πράξη και το περιεχόμενο της ψυχονοητικής αυτοπαρατήρησης.\nΠώς φαντάζομαι την πρόοδο στο θέμα της συνείδησης; Αφενός χρειαζόμαστε ποσοτικά στοιχεία που να καταγράφουν σημαντικές πτυχές της ιδιωτικής υποκειμενικής εμπειρίας. Δηλαδή φαινομενολογικά δεδομένα παραγόμενα μέσα από έξυπνους και δημιουργικούς πειραματικούς σχεδιασμούς ώστε να είναι συγχρόνως αξιόπιστα και μετρήσιμα. Η πειραματική ψυχολογία εφαρμόζει εδώ και δεκαετίες αυτήν ακριβώς τη μέθοδο, και συλλέγει αξιόπιστα δημόσια παρατηρήσιμα, με τη μορφή χρόνων απόκρισης, επιλογών, εκφωνημάτων, και άλλων μετρήσεων. Τα παρατηρήσιμα αυτά βασίζονται σε ιδιωτικές, εσωτερικές, συχνά συνειδητές διεργασίες. Η αλλαγή, για να στοχεύσουμε ειδικά στη συνείδηση, θα πρέπει να είναι στην έμφαση του αντικειμένου, σχεδιάζοντας τις πειραματικές διαδικασίες, διατάξεις και οδηγίες ώστε μέσα από τις παρατηρήσιμες αποκρίσεις να αναδεικνύεται ο φαινόμενος χαρακτήρας των εμπειριών.\nΤα πειραματικά αποτελέσματα θα πρέπει στη συνέχεια να συνταχθούν σε ένα επεξηγηματικό πλαίσιο που θα αφορά ρητά στο συνειδητό επίπεδο και θα το αντιμετωπίζει σαν μια ακόμα νοητική λειτουργία της βιολογικής μηχανής του νου. Τα θεωρητικά εργαλεία που διαθέτουμε, σημερινά και αυριανά, θα πρέπει να μας βοηθήσουν να κατασκευάσουμε μια καλή περιγραφή της συνειδητής λειτουργίας. Θα δώσουμε έτσι το βάρος που αρμόζει σε ιδιωτικές όψεις σημαντικών θεωρητικών κατασκευασμάτων που ήδη έχουμε και χρησιμοποιούμε, ενώ παριστάνουμε ότι αυτά δήθεν δεν αφορούν στη συνείδηση αλλά στον προσωπικό μας υπολογιστή.\nΗ επιστημονική μελέτη της συνείδησης πρέπει να ενταχθεί στη γνωσιακή επιστήμη όχι ως εξωτικό φρούτο, που είναι σήμερα, το οποίο δαγκώνει ο καθένας όπως του κατέβει, με βάση την ατομική του αυτοπαρατήρηση, χωρίς να νιώθει καμία ανάγκη αναφοράς σε πειραματικά δεδομένα. Η τρέχουσα υπόθεση εργασίας μας ότι ο νους είναι μια μηχανή κάποιου είδους, σίγουρα χωράει μια χαρά και τις λειτουργίες της συνείδησης όσο χωρά και όλες τις υπόλοιπες. Ο ρόλος της διαίσθησης, δηλαδή της άμεσης βέβαιης γνώσης για το νου μας είναι να παρέχει δεδομένα προς εξήγηση, στα πλαίσια της ίδιας γενικής υπόθεσης, και με τις ίδιες μεθόδους παραγωγής, ελέγχου και περιγραφής συστηματικών δεδομένων.\nΌταν οι σχέσεις μεταξύ των παρατηρήσεων περιγραφούν με επάρκεια και συστηματικότα, τότε και μόνο τότε θα μπορούμε να αναρωτηθούμε αν τα έχουμε ήδη εξηγήσει όλα ή αν μένει και τίποτα άφατο, κάποιο επεξηγηματικό κενό που να απαιτεί διαφορετικές μεθόδους. Μέχρι τότε, εργαλεία υπάρχουν, ερωτήματα υπάρχουν, και το μόνο που μας απομένει είναι να βάλουμε τη διαίσθηση στη θέση της και να την αξιοποιήσουμε ως φαινόμενο προς εξήγηση και όχι ως πηγή εξηγήσεων.\nΟ Θανάσης Πρωτόπαπας, είναι κύριος Ερευνητής στο Ινστιτούτο Επεξεργασίας του Λόγου / Ε.Κ. «Αθηνά». Πτυχιούχος Τμήματος Φυσικής Πανεπιστημίου Πατρών, κάτοχος μεταπτυχιακών τίτλων (MSc) μηχανικού και γνωσιακών επιστημών και διδάκτωρ γνωσιακών επιστημών Πανεπιστημίου Brown (ΗΠΑ).


Αναβολή του Παγκόσμιου Κυπέλλου Ενόργανης Γυμναστικής της Ντόχα\nΠρώτη Δημοσίευση:\tΤρίτη, 16. 02. 2021 - 22:52\nΤην αναβολή λόγω της πανδημίας, του παγκοσμίου κυπέλλου ενόργανης γυμναστικής της Ντόχα, ανακοίνωσε χθες η Διεθνής Ομοσπονδία Γυμναστικής (FIG ).\nΗ προγραμματισμένη για το διάστημα 10-13 Μαρτίου διοργάνωσηθα αποτελούσε το τελευταίο και καθοριστικό βήμα για την εξασφάλιση του «εισιτηρίου» για τους Ολυμπιακούς Αγώνες του Τόκιο για πολλούς αθλητές, ανάμεσά στους οποίους και τον Έλληνα Ολυμπιονίκη και Παγκόσμιο Πρωταθλητή Λευτέρη Πετρούνια. Τώρα, ο ίδιος και οι άλλοι «σπεσιαλίστες» του είδους θα χρειαστεί να περιμένουν.\nΗ FIG ανακοίνωσε ότι η διοργάνωση αναβάλλεται εκ νέου, εξαιτίας των συνεπειών της νόσου Covid-19, αλλά θα οριστεί σε νέες ημερομηνίες. Υπενθυμίζεται ότι με βάση τον αρχικό σχεδιασμό, το παγκόσμιο κύπελλο ενόργανης του Κατάρ είχε προγραμματιστεί να γίνει τον Απρίλιο του 2020, αλλά η πανδημία δεν είχε επιτρέψει ούτε τότε τη διεξαγωγή του.\nΠρόκειται για τον τελευταίο αγώνα της σειράς των παγκοσμίων κυπέλλων οργάνων, μέσα από την οποία θα κατακτήσουν την Ολυμπιακή πρόκριση συνολικά έξι αθλητές και τέσσερις αθλήτριες (ένας και μία σε κάθε όργανο).\nΠερισσότερα σε αυτή την κατηγορία: « Ολυμπιακοί Αγώνες: Υπέρ νέας αναβολής οι εταιρείες Στα ημιτελικά του Australian Open πέρασε ο Τσιτσιπάς »


Η Κίνα διατάσσει το κλείσιμο του προξενείου των ΗΠΑ στο Τσενγκντού Ειδήσεις από την Εκκλησία και τον Κόσμο- Adologala.gr Εκκλησιαστικές Ειδήσεις & Νέα από τον Κόσμο\nΗ Κίνα διατάσσει το κλείσιμο του προξενείου των ΗΠΑ στο Τσενγκντού\nΔημοσιεύθηκε: Παρασκευή 24 / 7 / 2020 , 16:47 από adologala.gr\nΤο Πεκίνο λέει ότι η κίνηση είναι «νόμιμη και απαραίτητη απάντηση» στην απόφαση της Ουάσινγκτον να κλείσει το προξενείο της Κίνας στο Χιούστον.\nΗ Κίνα διέταξε τις Ηνωμένες Πολιτείες να κλείσουν το προξενείο τους στη νοτιοδυτική πόλη Τσενγκντού, αντίποινα με την κίνηση της Ουάσιγκτον νωρίτερα αυτή την εβδομάδα για να κλείσει το κινεζικό προξενείο στην πόλη του Χιούστον.\nΤο κινεζικό υπουργείο Εξωτερικών δήλωσε την Παρασκευή ότι το κλείσιμο της αποστολής Τσενγκντού ήταν «νόμιμη και απαραίτητη απάντηση στα παράλογα μέτρα των Ηνωμένων Πολιτειών».\n“Η τρέχουσα κατάσταση στις σχέσεις Κίνας-ΗΠΑ δεν είναι αυτό που η Κίνα επιθυμεί να δει”, ανέφερε σε δήλωση, προσθέτοντας ότι “οι ΗΠΑ είναι υπεύθυνες για όλα αυτά”.\n“Προτρέπουμε για άλλη μια φορά τις Ηνωμένες Πολιτείες να ανακαλέσουν αμέσως τη λανθασμένη απόφασή τους και να δημιουργήσουν τις απαραίτητες προϋποθέσεις για την επαναφορά της διμερούς σχέσης”.\nΔεν ανέφερε πότε πρέπει να αδειάσει το προξενείο, αλλά ο Χου Σιτζίν, αρχισυντάκτης της εφημερίδας Global Times που ανήκει στο Κομμουνιστικό Κόμμα, δήλωσε ότι η προειδοποίηση ήταν 72 ώρες. “Αυτό σημαίνει ότι το προξενείο του Τσενγκντού των ΗΠΑ θα κλείσει τη Δευτέρα το πρωί”, έγραψε στο Twitter.\nΟι κινήσεις για το tat-tat-tat έρχονται εν μέσω μιας δραματικής κλιμάκωσης των εντάσεων μεταξύ των δύο μεγαλύτερων οικονομιών του κόσμου. Την Τρίτη, η Ουάσινγκτον έδωσε στο Πεκίνο 72 ώρες για να κλείσει την αποστολή του στο Χιούστον του Τέξας, κατηγορώντας την κλοπή πνευματικής ιδιοκτησίας και κατασκοπείας – ισχυρισμός της κινεζικής πλευράς που ονομάζεται «κακόβουλη συκοφαντία».\nΟι δεσμοί έχουν επίσης επιδεινωθεί για πολλά ζητήματα, που κυμαίνονται από τη νέα πανδημία coronavirus έως τις εμπορικές και επιχειρηματικές πρακτικές του Πεκίνου, και τις εδαφικές διεκδικήσεις της στη Θάλασσα της Νότιας Κίνας έως την καταστολή του στο Χονγκ Κονγκ και την άκρως δυτική περιοχή του Xinjiang.\nΗ Κατρίνα Γιου του Al Jazeera, που ανέφερε από την πόλη Γουχάν στην επαρχία Χουμπέι της Κίνας, χαρακτήρισε την τελευταία κλιμάκωση ως «πλήγμα» στις διμερείς σχέσεις.\n“Υπάρχουν περίπου 200 άτομα που εργάζονται στο προξενείο του Τσενγκντού, συμπεριλαμβανομένων περίπου 50 αξιωματούχων των ΗΠΑ”, είπε. “Το προξενείο θεωρείται επίσης πολύ σημαντικό ακροατήριο για τις ΗΠΑ, όταν πρόκειται για θέματα όπως το Θιβέτ και το Σιντζιάνγκ”.\nΕν τω μεταξύ, σε μια σημαντική ομιλία την Πέμπτη, ο υπουργός Εξωτερικών των ΗΠΑ Μάικ Πομπέο πήρε νέο στόχο στο Πεκίνο, λέγοντας ότι η Ουάσινγκτον και οι σύμμαχοί της πρέπει να χρησιμοποιήσουν «πιο δημιουργικούς και διεκδικητικούς τρόπους» για να πιέσουν το Κινεζικό Κομμουνιστικό Κόμμα (ΚΚΚ) να αλλάξει τους τρόπους του.\nΜιλώντας στη βιβλιοθήκη Nixon στη γενέτειρα του Προέδρου Ρίτσαρντ Νίξον στη Γιόρμπα Λίντα της Καλιφόρνια, ο Πομπέο είπε ότι η ανησυχία του πρώην ηγέτη των ΗΠΑ για το τι είχε κάνει ανοίγοντας τον κόσμο στο ΚΚΚ τη δεκαετία του 1970 ήταν προφητική.\n“Ο Πρόεδρος Νίξον είπε κάποτε ότι φοβόταν ότι είχε δημιουργήσει ένα” Φρανκενστάιν “ανοίγοντας τον κόσμο στο ΚΚΚ”, δήλωσε ο Πομπέο. “Και εδώ είμαστε.”\n“Η αλήθεια είναι ότι οι πολιτικές μας – και εκείνες άλλων ελεύθερων εθνών – ανέστησαν την αποτυχημένη οικονομία της Κίνας, μόνο για να δουν το Πεκίνο να δαγκώνει τα διεθνή χέρια που την τροφοδοτούσαν”, συνέχισε.\n“Τα έθνη που αγαπούν την ελευθερία του κόσμου πρέπει να ωθήσουν την Κίνα να αλλάξει … με πιο δημιουργικούς και δυναμικούς τρόπους, επειδή οι ενέργειες του Πεκίνου απειλούν τον λαό μας και την ευημερία μας”.\nΟ Πομπέο είπε ότι «η διασφάλιση των ελευθεριών μας από το Κινεζικό Κομμουνιστικό Κόμμα είναι η αποστολή της εποχής μας» και είπε ότι οι ΗΠΑ ήταν τέλεια σε θέση να ηγηθούν.\nΗ ομιλία προκάλεσε έντονη κριτική από το Πεκίνο, με την Hua Chunying, εκπρόσωπο του υπουργείου Εξωτερικών της Κίνας, λέγοντας ότι οι παρατηρήσεις του Πομπέο υποδηλώνουν ότι θέλει να “ξεκινήσει μια νέα σταυροφορία εναντίον της Κίνας σε έναν παγκοσμιοποιημένο κόσμο”.\n“Αυτό που κάνει είναι τόσο μάταιο όσο ένα μυρμήγκι προσπαθεί να κουνήσει ένα δέντρο”, έγραψε στο Twitter. “Είναι καιρός να γίνουν όλοι οι άνθρωποι που αγαπούν την ειρήνη στον κόσμο για να τον εμποδίσουν να κάνει τον κόσμο περισσότερο κακό.”\nΕπίσης την Πέμπτη, το υπουργείο Δικαιοσύνης των ΗΠΑ δήλωσε ότι πιστεύει ότι το κινεζικό προξενείο στο Σαν Φρανσίσκο φιλοξενεί έναν Κινέζο ερευνητή, τον Τανγκ Χουάν, ο οποίος κατηγορείται για ψέματα σχετικά με το ιστορικό της στη στρατιωτική πτέρυγα του Κ.Κ.Κ.\nΤο τμήμα ανακοίνωσε ποινικές κατηγορίες για απάτη θεωρήσεων εναντίον του Τανγκ και τριών άλλων Κινέζων ερευνητών. Το Τμήμα Δικαιοσύνης είπε ότι η Τανγκ είπε ψέματα στην αίτηση θεώρησης τον περασμένο Οκτώβριο καθώς σχεδίαζε να εργαστεί στο Πανεπιστήμιο της Καλιφόρνια, Ντέιβις, και πάλι κατά τη διάρκεια συνέντευξης του FBI μήνες αργότερα.\nΑρχιεπίσκοπος Χρυσόστομος «Εμείς σεβόμαστε τους πιστούς του Ισλάμ ως συνανθρώπους μας και εικόνες Θεού.»\nΑρχιεπίσκοπος Ιερώνυμος από τον Καθεδρικό των Αθηνών: Ευχόμαστε η βαρβαρότητα να μην έχει συνέχεια\nFacebook Twitter LinkedIn Pinterest Shares Δημοσιεύθηκε: Σάββατο 9 / 10 / 2021 , 23:19 από news_room Νόμπελ Ειρήνης 2021: Η Μαρία Ρέσα αφιερώνει το βραβείο της σε «όλους τους δημοσιογράφους» Η Φιλιππινέζα δημοσιογράφος Μαρία Ρέσα, η οποία τιμήθηκε χθες, Παρασκευή, μαζί με τον Ρώσο δημοσιογράφο Ντμίτρι Μουράτοφ με το Νόμπελ Ειρήνης, αφιέρωσε σήμερα το βραβείο […]\nFacebook Twitter LinkedIn Pinterest Shares Δημοσιεύθηκε: Πέμπτη 30 / 9 / 2021 , 0:03 από news_room Μια εξηντάχρονη από τη νοτιοανατολική Γαλλία ναρκωνόταν από τον σύζυγό της και έπεφτε θύμα βιασμού για δέκα χρόνια από αγνώστους, με τους οποίους ο ίδιος ερχόταν σε επαφή στο διαδίκτυο, όπως ανακοίνωσε σήμερα η αστυνομία, κάνοντας λόγο για μια […]


Υπό έλεγχο η φωτιά στο Μαστιχάρι: ΚΑΗΚΑΝ 10 στρέμματα χορτολειβαδικής έκτασης - Kostoday.com | Η Κως σήμερα! Ειδήσεις και νέα.\nΥπό έλεγχο η φωτιά στο Μαστιχάρι: ΚΑΗΚΑΝ 10 στρέμματα χορτολειβαδικής έκτασης\nΔευτέρα, 24 Αύγουστος 2015 12:36 Σχολιάστε πρώτοι! Έκθεση εικόνων\nKostoday Υπό έλεγχο τέθηκε η πυρκαγιά που ξέσπασε στο Μαστιχάρι (λίγο μετά το LIDO αριστερά). Οι άνδρες της πυροσβεστικής, παρουσία του διοικητή κ. Τσιάμη και τα οχήματα του Δήμου κατάφεραν να θέσουν την φωτιά υπό έλεγχο πριν επεκταθεί. Η φωτιά έχει κάψει 10 στρέμματα χορτολειβαδικής έκτασης, με τους πυροσβέστες να καταβάλλουν υπεράνθρωπες προσπάθειες και έχοντας αντίπαλο τους το άνεμο που φυσούσε στην περιοχή. Εφτά πυροσβεστικά οχήματα με 15 πυροσβέστες, 2 υδροφόρες του δήμου Κω και δύο σκαπτικά κατάφεραν μετά από συντονισμένες δράσεις να περιορίσουν την πύρινη λαίλαπα, ενώ αυτή την ώρα στο σημείο παραμένει ισχυρή πυροσβεστική δύναμη, αλλά έχει σχεδόν κατασβεστεί. Η ΕΠΙΣΗΜΗ ΑΝΑΚΟΙΝΩΣΗ\nΜετά την άμεση και αποτελεσματική παρέμβαση για την κατάσβεση της πυρκαγιάς που εκδηλώθηκε σήμερα 24 Αυγούστου 2015 στην περιοχή «Βισσαλοπή-Σεμέτης», η Πρόεδρος της Δημοτικής Κοινότητας Αντιμάχειας ευχαριστεί και συγχαίρει δημόσια τόσο την Πυροσβεστική Υπηρεσία, όσο και τους εργαζομένους του Δήμου Κω, οι οποίοι κατέφθασαν με τα μηχανήματά μας, καθώς επίσης και όλους όσους συμμετείχαν στην επιχείρηση.\nΌλοι επέδειξαν τον καλύτερό τους εαυτό και με άψογη συνεργασία κατάφεραν να ελέγξουν και να κατασβήσουν τη φωτιά πριν αυτή εξαπλωθεί.\nΔημοτικής Κοινότητας Αντιμάχειας Μαρία Α. Σκουφεζή\nΚως, Μαστιχάρι, Φωτιά, Πυρκαγιά, Προσθήκη σχολίου H Kostoday.com δημοσιεύει άμεσα κάθε σχόλιο, καθώς θεωρούμε ότι ο κάθε αναγνώστης έχει το δικαίωμα να εκφράζει ελεύθερα τις απόψεις του, χωρίς να σημαίνει ότι αυτές εκφράζουν την ηλεκτρονική μας εφημερίδα. Σχόλια υβριστικά ή συκοφαντικά θα διαγράφονται αυτόματα χωρίς προειδοποίηση. Παρακαλούμε πολύ προσπαθήστε οι συζητήσεις να γίνονται σε ευπρεπή πλαίσια. Βεβαιωθείτε ότι εισάγετε τις (*) απαιτούμενες πληροφορίες, όπου ενδείκνυται. Ο κώδικας HTML δεν επιτρέπεται. Μήνυμα *


Αύξηση της κίνησης στην αγορά της Θεσσαλονίκης και στο Καπάνι - Στη Φόρα\nΑρχική Ελλάδα Αύξηση της κίνησης στην αγορά της Θεσσαλονίκης και στο Καπάνι\nΑύξηση της κίνησης στην αγορά της Θεσσαλονίκης και στο Καπάνι\nΤην πρώτη εβδομάδα του 2021 θα συζητηθεί το άνοιγμα του λιανεμπορίου, όπως ανακοίνωσε ο υπουργός Ανάπτυξης και Επενδύσεων Άδωνις Γεωργιάδης. Στο μεταξύ σε ρυθμούς εορταστικούς κινείται έστω και διστακτικά… η αγορά της Θεσσαλονίκης.\nΤα πιο πολύτιμα τους προϊόντα προσφέρουν στο Καπάνι οι έμποροι και οι Θεσσαλονικείς ανταποκρίνονται, παρ’ όλο που πολλοί διστάζουν να έρθουν στην κεντρική αγορά φοβούμενοι τον συνωστισμό. Σε τίποτα πάντως η κίνηση στο ιστορικό κέντρο δεν θυμίζει προηγούμενα χρόνια, αν και οι τιμές κινούνται στα ίδια επίπεδα με πέρυσι.\nOι περισσότεροι πάντως ψωνίζουν μόνο τα απαραίτητα για το χριστουγεννιάτικο τραπέζι, καθώς αυτές τις ημέρες θα τις περάσουμε αυστηρά οικογενειακά και δεν επιτρέπονται οι γιορτινές συναθροίσεις άνω των 9 ατόμων.\nΠροηγούμενο άρθροΑυτοψία Ν. Χαρδαλιά στις αποθήκες των εμβολίων σε Γιάννενα, Θεσσαλονίκη και Ηράκλειο\nΕπόμενο άρθροΕνωμένοι ενάντια στη φτώχεια – Πακέτα τροφίμων από τον Δήμο Αθηναίων και την Αρχιεπισκοπή\nΤα τσιπ δεν φτάνουν: O Mπάιντεν πιέζει για αύξηση της παραγωγής...


Εργασιακός Μεσαίωνας - to10.gr\nΑρχική / ΔΕΚΑΡΙΑ / Εργασιακός Μεσαίωνας\nΗ περίπτωση του Νίκου Λιακόπουλου αποδεικνύει ότι στο ελληνικό μπάσκετ οι παίκτες είναι απροστάτευτοι\nΕδώ και μέρες κυκλοφορεί στα δημοσιογραφικά γραφεία η «πληροφορία» ότι η Δόξα Λευκάδας σκοπεύει να διώξει τον Νίκο Λιακόπουλο. Έναν παίκτη που ποτέ δεν έδωσε την παραμικρή αφορμή, τόσα χρόνια που παίζει μπάσκετ. Κι αυτό το γράφω «καταχρηστικά» γιατί και να είχε δώσει αφορμές, δεν σημαίνει ότι καθένας μπορεί να παίζει με την… επαγγελματική του υπόσταση.\nΔεν γνωρίζω -κι εν προκειμένω δεν με ενδιαφέρει- αν αυτή η σκέψη (ελπίζω να είναι μόνο σκέψη και να μην γίνει πράξη) έχει να κάνει με το κακό αγωνιστικό αποτέλεσμα της ομάδας, σ’ ένα ματς που ο Λιακόπουλος χρησιμοποιήθηκε 18 λεπτά. Για όσους δεν ασχολούνται επισταμένως με το μπάσκετ, ο έμπειρος περιφερειακός πήγε το καλοκαίρι ως σούπερ σταρ στη Λευκάδα.\nΤα τελευταία χρόνια έκανε εξαιρετικές εμφανίσεις με τον Κολοσσό (ήταν πρώτος Έλληνας σκόρερ στη «μεγάλη» κατηγορία), είχε εξαιρετικές σεζόν με Ελευσίνα και Κηφισιά και δύο συνεχόμενες ανόδους από την Α2 στην Α1, συνδυασμένες με την παρουσία του Φάρου στον τελικό του Κυπέλλου Ελλάδας, όντας ο ηγέτης της ομάδας του Κερατσινίου.\nΌλα αυτά τα γράφω «καταχρηστικά», γιατί θα μπορούσε ο Λιακόπουλος να είναι ένας μετρίως μέτριος παίκτης. Αν, όμως, αυτός -με την πορεία και τις επιτυχίες που κουβαλά- βρίσκεται στον… αέρα, τι μπορεί να συμβεί με όλους τους υπόλοιπους;\nΚάνουμε τον συνήγορο του διαβόλου: Δεν δικαιούται ένα σωματείο να απαλλαγεί από έναν παίκτη, που θεωρεί ότι δεν θα βοηθήσει περαιτέρω την ομάδα; Η απάντηση είναι μονολεκτική: ΟΧΙ!\nΘα μπορούσε, αν μπορούσε ο Νίκος Λιακόπουλος να φύγει από τη Λευκάδα και να πάει σε άλλη ομάδα της Α2, της Α1, της Β’ εθνικής. Όπου έβρισκε, βρε αδερφέ. Μόνο που δεν επιτρέπεται, παρά μόνο στην Α1, υπό συνθήκες και περιορισμούς.\nΣτην ουσία, ο Λιακόπουλος είναι έρμαιο των διαθέσεων του σωματείου, σ’ έναν ιδιότυπο εργασιακό μεσαίωνα, που αφήνει τους παίκτες μετέωρους και τα σωματεία να έχουν το… μαχαίρι και το καρπούζι. Ακόμα κι αν θελήσει να διεκδικήσει τα χρήματά του, θα δικαιωθεί μετά από χρόνια, αν υπάρχει το σωματείο, θα βρει (ενδεχομένως) μια άλλη διοίκηση, που θα παζαρεύει καθώς «δεν ήμασταν εμείς τότε».\nΑκόμα κι έτσι θα πάρει τα οφειλόμενα, αλλά όχι τη ζημιά που θα έχει υποστεί η καριέρα του, από τη στιγμή που δεν έχει τη δυνατότητα να αγωνιστεί αλλού, να αποδείξει ότι αξίζει, να έχει τη δυνατότητα της επιλογής.\nΉ θα πρέπει να επιβάλλεται στα σωματεία η τήρηση των συμφωνιών, ή θα πρέπει να έχουν το δικαίωμα οι παίκτες να μετακινηθούν, από τη στιγμή που οι εργοδότες τους αποφασίζουν να τους απολύσουν. Απλά πράγματα.\nΟ εργασιακός Μεσαίωνας πρέπει να σταματήσει κι αναρωτιέμαι αν ο ΠΣΑΚ υφίσταται, αν διεκδικεί, ή αν έχει παραδοθεί στην ΕΟΚ, αφήνοντας τους παίκτες έκθετους. Γιατί αν αυτό συμβαίνει με ένα παιδί σαν τον Λιακόπουλο, τι συμβαίνει σε πιο… αφανείς παίκτες;


Στο Επαρχιακό Δικαστήριο Λεμεσού οδηγήθηκαν το πρωί της Τρίτης 26 Οκτωβρίου οι δύο συλληφθέντες για το εργαστήρι κάνναβης που εντοπίστηκε στην Λεμεσό.\nΣύμφωνα με τον Εκπρόσωπο της ΥΚΑΝ, Στέλιο Σεργίδη έχει διαταχθεί η οκταήμερη προσωποκράτηση των δύο υπόπτων προσώπων.\nΠληροφορίες αναφέρουν ότι οι δύο άνδρες δεν είχαν εκπροσώπηση από δικηγόρο με τον 62χρονο να φέρει ένσταση στο αίτημα προσωποκράτησης του. Όπως ισχυρίστηκε στον Δικαστή, τα όσα εντοπίστηκαν δεν είναι ναρκωτικά αλλά «άλλο πράγμα». Συγκεκριμένα ο ίδιος είπε «αυτό είναι ένα ειδικό πράμα» αμφισβητώντας την ικανότητα του αστυνομικού να αναγνωρίσει τις ουσίες. Ο αστυνομικός τεκμηριώνοντας την μαρτυρία του αναφέρθηκε στην πολύχρονη εμπειρία του στον τομέα του, με το Δικαστήριο να την κρίνει ως αξιόπιστη ως εκ τούτου έγκρινε το διάταγμα προσωποκράτησης τους.\nΣε εξέλιξη επιχείρηση της ΥΚΑΝ στην επαρχία Λεμεσού, όπου εντοπίστηκε εργαστήρι παραγωγής κάνναβης. pic.twitter.com/d072iExNIP\n— Αστυνομία Κύπρου (@Cyprus_Police) October 25, 2021\nΥπενθυμίζουμε ότι μετά από πληροφορία που έλαβε η ΥΚΑΝ, μέλη της διεξήγαγαν χθες Δευτέρα 25 Οκτωβρίου βάσει δικαστικού εντάλματος, έρευνες σε δύο υποστατικά που βρίσκονται στην επαρχία Λεμεσού.\nΣε ειδικά διαμορφωμένο δωμάτιο σε ένα από τα υποστατικά, εντοπίστηκε μεγάλος αριθμός υπό καλλιέργεια φυτών κάνναβης, τα οποία ήταν φυτεμένα σε πλαστικές γλάστρες, καθώς επίσης και μεγάλη ποσότητα πράσινης ξηρής φυτικής ύλης κάνναβης.\nΟι δύο άντρες ηλικίας 62 και 61 ετών είχαν εντοπιστεί εντός του υποστατικού και συνελήφθησαν για αυτόφωρα αδικήματα.\nΚατά τη διάρκεια της έρευνας εντός του δωματίου, εντοπίστηκαν ειδικά συστήματα φωτισμού, εξαερισμού, συσκευές αποξήρανσης, ντεπόζιτο νερού, καθώς επίσης και διάφορα άλλα τεκμήρια.\nΕπίσης ανευρέθηκε μεγάλο χρηματικό ποσό, σε διάφορα χαρτονομίσματα, τα οποία είναι πλαστά.\nΣτο δεύτερο υποστατικό, σε ειδικά διαμορφωμένο χώρο, ανευρέθηκαν φυτεμένα σε γλάστρες, οκτώ υπό καλλιέργεια φυτά κάνναβης, ενώ από περαιτέρω εξετάσεις που έγιναν διαπιστώθηκε, ότι στα δύο υποστατικά υπήρχε παράνομη επέμβαση σε μετρητή της ΑΗΚ, με την οποία φαίνεται να γινόταν υποκλοπή ηλεκτρικού ρεύματος.\nΣτη συνέχεια έγιναν έρευνες στις οικίες των πιο πάνω προσώπων, όπου στην οικία του 62χρονου, παρουσία ακόμη ενός προσώπου, γυναίκας ηλικίας 60 ετών, εντοπίστηκαν 10 γραμμάρια κάνναβης και ένας σπαστήρας, με αποτέλεσμα η 60χρονη να συλληφθεί για αυτόφωρο αδίκημα.\nΗ 60χρονη αναμένεται να αφεθεί ελεύθερη.\nΒροχή τα πρόστιμα για την προστατευτική μάσκα – «Έπεσαν καμπάνες» σε υποστατικά\nΥπό οκταήμερη κράτηση 34χρονος για συνωμοσία προς διάπραξη κακουργήματος\nYπό την επήρεια ναρκωτικών οδηγούσε 21χρονος - Μέλη της τροχαίας τον ανέκοψαν για έλεγχο


Η απόλυτη σταρ της πασαρέλας ετοιμάζεται να δημιουργήσει δική της σειρά προϊόντων. Πρόσφατα, αγγλική εφημερίδα ανέφερε πως το μοντέλο Cara Delevigne κατοχύρωσε το όνομά του ως brand name. Είναι έτοιμη να δημιουργήσει δικά της αρώματα, τσάντες, βερνίκια νυχιών, ομπρέλες και κοσμήματα. Φήμες λένε πως ζήτησε τη βοήθεια της Rihanna. Αναμένουμε να ξεδιπλώσει το ταλέντο της.\nΤο καλοκαίρι είναι εδώ και τα summer trends στη μόδα και την ομορφιά έχουν κάνει ήδη αισθητή την παρουσία τους. Χαρίζοντας εκτυφλωτικές και μοναδικές εμφανίσεις -είτε βρίσκεστε στην παραλία είτε απλώς έχετε μείνει στην πόλη, αλλά θέλετε να κυκλοφορείτε πάντα στιλάτες και όμορφες, σας υπογραμμίζουν ...